TikTok hadkan ‘screen time’ pengguna remaja kepada 60 minit sehari

CYBERJAYA: Aplikasi media sosial terbesar, TikTok akan mengehadkan screen time bagi pengguna berusia 18 tahun ke bawah kepada 60 minit sehari.

Dalam satu kenyataan TikTok memaklumkan, tetapan itu bagaimanapun boleh diubah dengan memasukkan kod untuk terus melayari aplikasi berkenaan.

Pada masa sama, TikTok juga akan memaparkan notis kepada pengguna apabila screen time mereka melangkaui had 100 minit, lapor Daily Mail.

Selain itu, direct messaging hanya boleh diguna oleh mereka yang berusia 16 tahun ke atas manakala bagi siaran langsung di TikTok, individu berusia 18 tahun ke atas sahaja dibenarkan menjadi host.

Bagi menjaga isu keselamatan remaja di bawah umur, TikTok akan memastikan kesemua akaun pengguna yang berusia 13 hingga 15 tahun ditetapkan secara automatik kepada mode private.

Malah, syarikat yang berpangkalan di China itu juga sedia memberi ruang kepada ibu bapa dan penjaga mengawal had waktu anak-anak dalam menggunakan aplikasi berkenaan menerusi ‘TikTok Family Pairing’.

Difahamkan TikTok mengumumkan perkara sedemikian susulan kontroversi yang berlaku di Amerika Syarikat sehingga penggubal undang-undang dan agensi kerajaan mengharamkan aplikasi itu kerana dakwaan aplikasi terbabit ‘menuai banyak data sensitif’.

Meskipun ditentang teruk oleh kerajaan Amerika Syarikat, kajian dari Pusat Penyelidikan Pew pada Ogos lalu mendapati hampir 67 peratus remaja di negara terbabit menggunakan aplikasi TikTok dan 16 peratus daripada jumlah tersebut ‘sentiasa’ menggunakannya.

Justeru, TikTok mengambil langkah berjaga-jaga dengan memperkenalkan inisiatif berkenaan bagi memastikan tiada sebarang isu negatif timbul membabitkan penggunaannya dengan remaja bawah umur.

Author

Diyana Rahip

View all posts

View all posts


Ahmad Samsuri calon PAS PRK Parlimen Kemaman?

KUALA TERENGGANU: PAS dijangka mempertaruhkan Menteri Besar, Datuk Seri Dr. Ahmad Samsuri Mokhtar sebagai calon pada Pilihan Raya Kecil (PRK) Parlimen Kemaman 2 Disember depan.

Sumber parti memberitahu Utusan Malaysia, Ahmad Samsuri yang juga Naib Presiden PAS dikatakan dipilih sebagai calon kerana ketokohan dan khidmatnya amat diperlukan di peringkat Pusat.

Ahli Dewan Undangan Negeri (ADUN) Ru Rendang itu juga berpotensi untuk menang di Parlimen itu dengan majoriti lebih besar, seterusnya mempertahankan kerusi tersebut yang disandang oleh Che Alias Hamid.

Malah, sokongan pengundi terhadap Menteri Besar itu sukar dicabar mana-mana calon yang akan dipilih Barisan Nasional (BN) untuk bertanding nanti.

Sebelum ini, Ahmad Samsuri juga disebut-sebut calon PAS Parlimen Marang bagi menggantikan Presiden parti itu, Tan Sri Abdul Hadi Awang pada Pilihan Raya Umum Ke-15 (PRU15) lalu.

Selain itu, ADUN Cukai, Hanafiah Mat juga dikatakan bakal dipilih sebagai calon PAS di PRK Parlimen Kemaman.

Namun, Ahmad Samsuri dijangka mendapat kepercayaan parti untuk bertanding.

Sebelum ini, Che Alias menegaskan beliau menyerahkan kepada pimpinan tertinggi dalam menentukan kedudukan sama kekal bertanding atau sebaliknya.

Pada PRU15, Che Alias mengekalkan kerusi Parlimen Kemaman dengan dengan majoriti 27,179 undi setelah mendapat 65,714 undi untuk mengetepikan calon BN, Datuk Seri Ahmad Said yang memperoleh 38,535 undi, calon Pejuang, Rosli Ab. Ghani (506 undi) dan calon Pakatan Harapan (PH), Hasuni Sudin pula (8,340 undi).
– Utusan

Author

Media Variasi

View all posts

View all posts


Lelaki kurang siuman mengamuk atas bumbung rumah

Ketua Polis Daerah Melaka Tengah, ACP Christopher Patit berkata, dalam insiden pada kira-kira 11.30 pagi itu, suspek yang berusia 37 tahun telah bertindak menumbuk bahagian mata isteri selain memarahi anak-anaknya.

“Pelbagai usaha telah dilakukan termasuk meminta anak-anak lelaki itu memujuk bapa mereka untuk turun tetapi suspek tidak mengendahkannya dan terus merapu-rapu di atas bumbung.

“Suspek tetap enggan memberi kerjasama walaupun usaha memujuk turut dilakukan oleh anggota Jabatan Bomba dan Penyelamat Melaka selain bertindak agresif dengan memaki hamun anggota polis yang cuba memujuk dia,” menurutnya dalam kenyataan malam tadi.

Beliau berkata, berlaku pergelutan antara anggota polis dengan suspek yang agresif ketika cuba ditangkap menyebabkan beberapa keping atap jenis asbestos pecah namun dia akhirnya berjaya digari sebelum dibawa turun dengan bantuan anggota bomba pada kira-kira 1.40 tengah hari.

“Berdasarkan keterangan mangsa yang berusia 38 tahun, suaminya merupakan pesakit mental dan telah beberapa kali mendapat rawatan psikiatrik di Hospital Melaka selain difahamkan lelaki itu telah lama enggan makan ubat yang dibekalkan oleh pihak hospital.

“Mereka telah berkahwin selama 12 tahun dan mempunyai tiga anak berusia antara 10 hingga 13 tahun selain sudah menyewa di rumah itu lebih lima tahun lalu dengan kadar sewaan RM300 sebulan,” katanya sambil menambah suspek dihantar ke Hospital Melaka kerana cedera di kening dan beberapa bahagian badan akibat pergelutan itu. – BERNAMA


Badan kehakiman Malaysia terus berfungsi tanpa takut atau pilih kasih – Ketua Hakim Negara

KUALA LUMPUR: Ketua Hakim Negara, Tun Tengku Maimun Tuan Mat, memberi jaminan badan kehakiman Malaysia melalui prinsip kedaulatan undang-undang yang disokong Asean, akan terus melaksanakan fungsinya tanpa rasa takut atau pilih kasih terhadap mana-mana pihak tertentu.

Tengku Maimun yang juga Presiden Persatuan Undang-Undang Asean (ALA) Malaysia berkata, Datuk Seri Anwar Ibrahim percaya dengan prinsip itu dan sokongan Perdana Menteri menunjukkan bagaimana eksekutif serta badan kehakiman boleh terus melaksanakan fungsi mereka secara bebas, selain memberi sokongan jika diperlukan.

“Di sebalik perbezaan dan sebagai ahli profesion undang-undang di rantau Asean, kami berkongsi dedikasi yang mendalam untuk mengejar keadilan.

“Kewajipan ini merentasi sempadan negara dan sistem perundangan.

“Komitmen kolektif kami terhadap keadilan tanpa mengira latar belakang individu, jelas menegaskan semula perpaduan kami dan memperkukuh tekad kami sambil terus menegakkan kedaulatan undang-undang serta menggalakkan kerjasama dalam rantau Asean,” katanya.

Beliau berkata demikian ketika berucap pada Perhimpunan Agung ALA Ke-14 dan Persidangan Undang-Undang Asean 2023 yang turut dihadiri Anwar serta Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said, di sini, hari ini.

Dalam pada itu, Tengku Maimun berkata, persidangan itu akan dijadikan platform komprehensif yang membincangkan pelbagai subjek penting.

“Topik berkenaan merangkumi keperluan segera untuk melindungi hak wanita dan kanak-kanak kepada trend pendigitalan yang semakin pesat dalam landskap Asean.

“Sesi pembukaan persidangan bertajuk ‘Our Women and Children – From Nominalism to Significance’ mendalami isu kesihatan mental yang membebankan wanita dan kanak-kanak,” katanya. – Berita Harian

Author

Media Variasi

View all posts

View all posts


IKMa beri lima jaminan kepada graduan sektor koperasi

KUALA LUMPUR: Masih ramai tidak nampak peluang kerja yang luas dalam sektor koperasi yang menyebabkan berlaku lambakan graduan menganggur dalam sektor lain.

Malah peringkat pengurusan koperasi kebanyakannya dipelopori golongan warga emas yang sudah bersara, mengakibatkan sektor ini semakin lemah tanpa diwariskan.

Mendedahkan perkara itu, Ketua Pengarah Insitut Koperasi Malaysia (IKMa), Datuk Mohd Ali Mansor berkata, menerusi program Sarjana yang ditawarkan di Universiti Keusahawanan dan Koperasi Malaysia dibawah semangat Membangun Malaysia Madani, terdapat lima perkara yang memberi jaminan kepada graduan dalam kebolehpasaran kerja.

“Pertama, koperasi besar akan jadi pemegang taruh kepada universiti, kedua, ahli-ahli koperasi akan menghantar anak mereka ke pusat pengajian ini, ketiga koperasi besar berkenaan akan membiayai pinjaman atau biasiswa sepanjang pengajian.

“Kedua, ahli-ahli koperasi akan menghantar anak mereka ke pusat pengajian ini, ketiga koperasi besar berkenaan akan membiayai pinjaman atau biasiswa sepanjang pengajian.

“Keempat, koperasi besar bersedia untuk menerima pelajar bagi program latihan industri. Buat masa ini IKMa  telah bekerjasama dengan empat universiti dimana para pelajar ditempatkan dibeberapa buah koperasi.

“Sebagai contoh koperasi besar seperti Petronas akan jadi payung kepada penempatan kerja, jika mereka ada tujuh cawangan stesen minyak, graduan akan diserapkan setiap kali ada kekosongan,” katanya kepada media selepas Majlis Berbuka Puasa IKMa di Sunway Putra Hotel di sini.

Turut hadir, Timbalannya, Mohd Zaid Mat Yunus dan Timbalan Ketua Pengarah (Pengurusan) IKMa, Hamidah Mohd Jos.

Seramai 150 tetamu jemputan hadir dan kebanyakannya wakil agensi media.

Dalam pada itu, Mohd Ali menambah, banyak universiti swasta gulung tikar selepas pandemik COVID-19, tetapi universiti ini membuka pintu baharu cuma kesedaran awam mengenainya masih kurang.

“Terdapat lima program yang diluluskan Agensi Kelayakan Malaysia (MQA), kuota untuk program Sarjana adalah 30 pelajar bagi satu pengambilan.

“Kita ada tiga pengambilan bermula Mei nanti dengan anggara setahun 90 pelajar bagi satu program, jika tiga program boleh cecah 300 hingga 500 pelajar.

“Kampus peringkat awal ini bertempat di Petaling Jaya tetapi perancangan kita untuk bertapak di Cyberjaya dan kita ke arah itu,” katanya.

Author

Tun Puteh Wanti

View all posts

View all posts


JAKIM kenal pasti lokasi operasi Hadi Minallah

PUTRAJAYA: Jabatan Kemajuan Islam Malaysia (JAKIM) telah mengenal pasti lokasi pusat operasi kumpulan ajaran sesat Hadi Minallah, kata Menteri di Jabatan Perdana Menteri (Hal Ehwal Agama) Datuk Idris Ahmad.

Beliau berkata maklumat berhubung lokasi itu telah diserahkan kepada Jabatan Agama Islam Wilayah Persekutuan (JAWI) untuk diambil tindakan selanjutnya.

“Semalam baru dapat profil berkenaan Hadi Minallah, saya terus hubungi JAWI kerana pada mulanya ada yang kata di Langkawi dan sebagainya.

“Tapi semalam kami dapat alamat itu, kami beri pada JAWI kerana bidang kuasa untuk bertindak ini ialah di pihak agama negeri,” katanya kepada media selepas merasmikan mesyuarat pemilihan Anggota Majlis Peguam Syarie Wilayah-wilayah Persekutuan yang pertama, di sini hari ini.

JAKIM dilaporkan telah membuat laporan kepada Kementerian Dalam Negeri dan Suruhanjaya Komunikasi dan Multimedia Malaysia bagi tindakan menyekat penularan ajaran berkenaan.

Kumpulan ajaran Hadi Minallah yang berasal dari negara jiran dikesan berlaku di beberapa negeri di Malaysia dan aktif menyebarkan dakyah sesat mereka melalui YouTube, Persatuan Nur Mutiara Mutmainnah.

Berdasarkan video tular itu, seorang lelaki mendakwa sebagai pengasas ajaran itu, Wayang Hadi Kesumo atau Hadi Minallah Aminnullah Ahmad berasal dari Indonesia dan dia mengaku tiada agama dan menyebarkan fahaman makrifat sesat, Nur Muhammad serta pluralisme agama yang dakwanya Tuhan tidak melihat kepada agama selain turut menolak hadis.

Dalam pada itu, Idris meminta orang ramai untuk melaporkan terus kepada pihak berkuasa sekiranya mengesyaki ada berlaku aktiviti yang bercanggah dengan ajaran Islam.

Sementara itu, Idris dalam ucapannya berkata Majlis Peguam Syarie perlu memainkan peranan yang aktif dalam memperkasa kedudukan perundangan syariah melalui pelbagai kegiatan advokasi kepada masyarakat secara tersusun untuk memastikan umat Islam di Malaysia celik perundangan syariah. – BERNAMA


Young Syefura kongsi kesedihan hilang rakan seperjuangan

AHLI Parlimen Bentong menzahirkan rasa dukacita selepas Pengerusi  Jawatankuasa Kerajaan Tempatan, Perumahan, Alam Sekitar Dan Teknologi Hijau Negeri Pahang, Datuk Seri Johari Harun menemui ajal dalam nahas pesawat terhempas pada Khamis.

Menerusi hantaran di laman Twitter, Young Syefura Othman atau lebih dikenali sebagai Rara berkongsi gambar kenangan dalam mesyuarat bersama Allahyarham.

“Pada petang ini, satu berita tergempar membabitkan nahas pesawat ringan di Elmina, Shah Alam. Amat mendukacitakan apabila melibatkan seorang kawan saya, Allahyarham YB Dato’ Sri Johari Harun, EXCO Pahang yang juga ADUN Pelangai di bawah Parlimen Bentong.

“Saya amat bersedih dengan kehilangan ini. Baru sahaja 2 hari lepas, saya bersama Allahyarham Dato’ Sri Jo berbincang berkenaan pembangunan di Bentong dan Pelangai yang akan direncanakan kelak,” katanya menerusi hantaran itu.

Johari dilapor antara 10 mangsa terkorban dalam nahas jet persendirian dekat Elmina, Shah Alam, Selangor pada Khamis.

Ketika kejadian, Johari yang juga Ketua UMNO Bahagian Bentong, dalam penerbangan dari Langkawi ke Lapangan Terbang Sultan Abdul Aziz Shah (LTSAAS) Subang.

Author

Fazleen Safina Abd Jamil

View all posts

Author

Fazleen Safina Abd Jamil

View all posts

View all posts


Polis siasat filem Mentega Terbang

KUALA LUMPUR: Polis Diraja Malaysia (PDRM) menerima lapan laporan di seluruh negara dengan satu kertas siasatan telah dibuka berhubung filem ‘Mentega Terbang’.

Setiausaha PDRM, Datuk Noorsiah Saaduddin dalam kenyataan hari ini berkata, kes itu disiasat oleh Unit Siasatan Jenayah Terkelas (USJT), D5 Bukit Aman di bawah Seksyen 298A Kanun Keseksaan, Seksyen 505 (b) Kanun Keseksaan dan Seksyen 233 Akta Komumikasi dan Multimedia Malaysia 1998.

“Kes masih dalam siasatan pihak USJT dan sebarang perkembangan akan dimaklumkan kelak,” katanya.

Filem ‘Mentega Terbang’ yang disiarkan secara percuma di platform penstriman digital dibantah umat Islam di negara ini kerana didakwa mengandungi unsur pluralisme agama yang boleh menjejaskan akidah. – BERNAMA


Kanak-kanak cedera ringan dilanggar kereta mengundur

CYBERJAYA: Seorang kanak-kanak cedera ringan selepas seorang lelaki tertekan pedal minyak kereta secara mendadak menyebabkan kereta dipandunya mengundur dalam keadaan laju sehingga melanggar mangsa.

Dalam kejadian 6.40 petang Selasa, lelaki berusia 30-an terbabit memandu kereta Hyundai Elantra turut melanggar pintu hadapan kedai menjual makanan binatang di Jalan Eco Grandeur 1/8, Bandar Puncak Alam.

Berikutan kemalangan itu, kanak-kanak berkenaan cedera ringan dan menerima rawatan di Hospital Universiti Teknologi Mara (UiTM) Puncak Alam sebelum dibenarkan keluar, 8.30 pagi tadi.

Timbalan Ketua Polis Daerah Kuala Selangor, Deputi Superintendan Mohd Ambia Nordin berkata, ketika kejadian pemandu kereta dalam perjalanan dari rumahnya ke Jalan Eco Grandeur untuk mengambil anaknya pulang dari tadika.

“Tiba di lokasi, semasa pemandu mahu mengundur untuk memasuki petak parkir, dia dipercayai tertekan pedal minyak secara mendadak sehingga menyebabkan kereta mengundur dalam keadaan laju.

“Hyundai Elantra itu kemudian melanggar mangsa yang berada di kaki lima kawasan berkenaan dan pintu hadapan premis kedai berkenaan,” katanya dalam satu kenyataan, hari ini.

Beliau berkata, kertas siasatan berhubung kejadian itu dibuka dan disiasat mengikut Seksyen 43(1) Akta Pengangkutan Jalan (APJ) 1987.

Terdahulu, tular di media sosial video kamera litar tertutup (CCTV) memaparkan sebuah kereta mengundur dengan laju dan melanggar seorang kanak-kanak dan pintu hadapan sebuah premis.

Author

Nurul Ain Japri

View all posts

View all posts


Arab biadab terhadap jemaah wanita cetus kemarahan netizen

KUALA LUMPUR: Jemaah wanita dari Malaysia di Makkah dilayan seperti sampah, air minuman kotak dicampak telah mencetuskan rasa marah orang ramai.

Perbuatan lelaki Arab berserban itu dirakam dan video itu diulang siar dikongsi lebih 300 kali di Facebook Zam Lokman.

Tangkap layar video yang menunjukkan perbuatan seorang petugas Arab mencampakkan air minuman ke arah jemaah wanita.

Rata-rata netizen mempersoalkan adab masyarakat di Timur Tengah terhadap rakyat kita.

Antara komen netizen adalah:

Abu Hassan Khairul Azman: Pak Arab bangsa kurang adab. Mai Langkawi turun flight siap purdah, petang auto pakai bikini.

Khalil Fong Kumar: Arab layan korang macam hanjeng… ikutlah budaya dia… dog eat dog

Mera Al Malik: Takde istilah kata kita kena terima cara dorang ni pun bukan cara orang Islam baling-baling makanan, sebab tu hari kiamat nanti mekah tu akan bergoncang bagi orang munafik tu keluar.

Angur Biru Azhar: Dia orang nie memang tak beradap kalau dengan pompuan. Tak hormat langsung kat pompuan. Main baling2 jew. Pandai macam mana kalau tak ada adap tetap lemah. Tenang jew muka akak tu.

Benarlah kata orang perlu ada adab dahulu baharu menuntut ilmu kerana walau ilmu agamanya menggunung di dada tetapi tiada adab, maka tiada gunanya juga.

Ada adab menuntut ilmu, adab menilai dan menghukum sesuatu, adab menyambut dan menjamu tetamu makan.

Mengikut kepercayaan Melayu, tetamu datang bersama rezeki masing-masing, meraikan kedatangan mereka membuka pintu rezeki kita.

Melayu malah Cina dan India amat meraikan tetamu yang bertandang ke tempat mereka, itulah budaya yang amat muhibah di Malaysia.

Yang baik dijadikan teladan, yang jahat dijadikan sempadan. Semoga kita mengekalkan budaya dan warisan yang berhemah dalam percakapan dan perbuatan.

Author

Tun Puteh Wanti

View all posts

View all posts


Segerakan undang-undang selamatkan generasi penagih nikotin

KUALA LUMPUR: Melepak dengan kawan-kawan di sebuah taman permainan kira-kira tiga tahun lalu mendorong Ridzuan Ahmad, 18, (bukan nama sebenar) mencuba vape, lebih kepada teruja dengan trend anak muda menghisap rokok elektronik itu.

Bermula dengan hanya satu sedutan untuk mengetahui bagaimana rasa cecair nikotin, dia tidak menyangka tindakan bersama sahabat karibnya itu kini membawa padah sehingga mereka ketagihan menghisap vape.

“Saya dan rakan karib tidak pernah hisap rokok tetapi entah mengapa teringin nak cuba vap selepas beberapa kali diajak rakan. Bila cuba, rasa ‘sedap’ kat tekak dan sejak hari itu, kalau tidak dapat hisap, memang emosi jadi tidak stabil, rasa nak marah dan bibir kering,” luahnya kepada Bernama dengan nada kesal.

Bagi melepaskan rasa gian terhadap nikotin, Ridzuan bersama rakan karibnya itu sanggup melakukan pelbagai cara, daripada menyimpan wang belanja sekolah hingga bekerja sambilan mencuci pinggan mangkuk selepas waktu sekolah semata-mata untuk membeli vape.

Dari hari ke hari, ketagihan nikotin dua rakan karib ini semakin melonjak. Daripada vape yang ‘800 puff’ (800 sedutan) dan boleh tahan seminggu, mereka kemudiannya boleh menghabiskannya dalam masa dua hari sahaja. Berikut, mereka beralih kepada ‘3,500 puff’ ( 3,500 sedutan) dan terkini ‘10,000 puff’ (10,000 sedutan)  bagi mendapatkan kepuasan maksimum.

Selepas tiga bulan menjadi ‘hamba nikotin’, Ridzuan mula menyedari kelainan pada rakan karibnya apabila melihat wajah kawannya sentiasa pucat, mata merah selain asyik berkhayal dan tidak fokus dengan situasi sekeliling.

“Saya tidak sangka dia hisap vape ‘Magic Mushroom’ (Cendawan Ajaib) yang boleh menyebabkan halusinasi teruk. Rupanya, dia terpengaruh dengan ajakan seorang kawan dan saya cuba menegurnya tetapi dia tidak mahu dengar dan hubungan kami mula renggang walaupun saya dan dia kawan baik sejak kecil lagi.

“Ada ketikanya, saya mengharapkan dia ditangkap polis sebab tidak sanggup melihat keadaannya ketika ini yang tidak lagi seperti manusia, asyik berkhayal. Dia juga terus menghisap vap dadah itu sehinggalah sekarang,” kata Ridzuan nya yang kini sedang melanjutkan pelajaran di sebuah kolej kemahiran di Selangor.

Isu penyalahgunaan pelbagai jenis dadah yang diasimilasi dalam budaya menghisap vape terutama dalam kalangan anak muda, hakikatnya, bukanlah polemik baharu, namun dilihat sejak kebelakangan ini oleh beberapa pakar dan badan bukan kerajaan (NGO)  kesihatan sebagai situasi yang semakin membimbangkan.

Malah, Majlis Penyalahgunaan Bahan Malaysia (MASAC) sebelum ini juga pernah melahirkan kegusaran mereka yang menjangkakan trend penglibatan belia dengan dadah dijangka meningkat tahun ini, antara faktornya penjualan peranti vape tidak berdaftar selain tiada kawalan sekali gus memudahkan belia mengambil dadah jenis perisa Magic Mushroom.

Dijual pada harga RM150 bagi botol bersaiz 10 mililiter (ml) berbanding cecair vap biasa yang dijual sekitar RM15, ‘magic mushroom, ‘shroom’ atau ‘booms’ ada antaranya dijual dengan berselindung di sebalik perisa yang popular dalam kalangan penghisap vape seperti buah-buahan, ‘creamy’.

Pengambilan dadah jenis ini yang menurut laman sesawang Pusat Racun Negara (PRN), mengandungi bahan aktif ‘psilocybin’, sejenis bahan aktif halusinogen yang sangat kuat dan akan menyebabkan mereka berhalusinasi, berasa seronok melampau serta tidak sedar sepenuhnya.

“Sebenarnya, bukan kawan karib saya saja yang hisap vape yang ada dadah tetapi ramai (sekitar kawasan perumahannya di satu kawasan di Selangor dan tempat sekolahnya sebelum ini). Ada yang tingkatan dua pun sudah ambil, perempuan pun ada dan biasanya mereka tidak hisap di sekolah sebab takut kena tangkap kerana akan berkhayal selepas hisap.

“Mereka sebenarnya bukan keluarga kaya tetapi sebab dah ketagih vape ganja, ada antaranya mencuri atau paksa emak ayah bagi duit. Keluarga pula tidak mahu melihat anak sakit atau hantar ke pusat rawatan, terpaksa beri duit selepas mereka bertukar ganas, memberontak,” katanya.

Ridzuan, anak sulung daripada lima beradik bersyukur kerana tidak terjebak dengan dadah, bagaimanapun, bimbang dengan nasib anak muda di kawasan perumahannya itu dan banyak kali menasihati kumpulan berkenaan, namun usahanya itu bagaikan ‘mencurah air ke daun keladi’.

Bukan sahaja tidak mahu dinasihati, malah ada yang sehingga sanggup mengugut Ridzuan dan keluarganya selain bertindak ganas ke atas dirinya supaya tidak ambil peduli hal mereka.

Begitu kecewa dengan keadaan demikian, Ridzuan menasihatkan anak muda jangan sesekali mencuba vape kerana berisiko ketagihan selain membuka pintu menjadi hamba dadah.

Melihat kesan dan bahaya vape berdasarkan pengalamannya itu, Ridzuan berpandangan amat penting untuk Malaysia mempunyai undang-undang untuk mengawal rokok elektronik kerana tanpa kawalan ini akan mengundang ’bencana’  kepada negara  kerana  setiap hari bakal melahirkan generasi penagih nikotin selain risiko peningkatan belia terjebak dadah.

Tidak boleh dipandang enteng memandangkan Laporan Tinjauan Kebangsaan Kesihatan dan Morbiditi (NHMS) 2022 bertajuk ‘Tinjauan Kesihatan Remaja’ mendedahkan seramai 60,000 remaja di negara ini dikenal pasti terjebak dalam kegiatan penyalahgunaan dadah manakala kira-kira 106,000 lagi memiliki sejarah pengambilan barangan terlarang itu.

Laporan yang dikeluarkan Institut Kesihatan Awam (IKU) Kementerian Kesihatan (KKM) melibatkan pelajar berusia 13 hingga 17 tahun sebagai responden bagi mengenal pasti tingkah laku dan trend kesihatan remaja dengan tinjauan itu dilakukan antara 12 Jun hingga 8 Julai 2022.

“Ini membimbangkan kerana penjualan Magic Mushroom tidak sepatutnya berlaku bukan hanya kepada kanak-kanak bahkan orang dewasa. Kerajaan harus melakukan sesuatu,” kata Pengarah Pusat Pengajian Sains Ketagihan Universiti Malaya (UMCAS), Prof Madya Dr Rusdi Abd Rashid.

Selain Magic Mushroom, penyalahgunaan rokok elektronik juga turut digunakan untuk menghisap dadah jenis stimulan atau perangsang seperti methamphetamine dan amphetamine di samping heroin, codeine, percocet dan ritalin.

Bagi beberapa pakar dan NGO kesihatan yang ditemu ramah Bernama, rata-ratanya melahirkan kekecewaan dengan apa yang berlaku pada Isnin lepas (12 Jun 2023) apabila harapan tinggi mereka untuk melihat Rang Undang-undang (RUU) Kawalan Produk Merokok Demi Kesihatan Awam 2023 diluluskan  sebelum sidang Dewan Rakyat kali ini berakhir pada Khamis, bagaikan “tiada sinar di hujung terowong”.  RUU ini yang dibentangkan untuk bacaan kali pertama di Dewan Rakyat oleh Menteri Kesihatan, Dr Zaliha Mustafa pada 12 Jun lepas dan turut merangkumi Dasar Generasi Penamat (GEG) akan dirujuk sekali lagi kepada Jawatankuasa Pilihan Khas (JKPK) Kesihatan.

Ini bermakna RUU tersebut merupakan kali kedua dirujuk kepada JKPK berkenaan selepas pertama kali dibentangkan oleh Menteri Kesihatan ketika itu, Khairy Jamaluddin, pada tahun 2022.

Sebelum ini, RUU itu yang dikenali dengan RUU Kawalan Produk Tembakau dan Merokok 2022 dibacakan pertama kali pada 27 Julai 2022 dan bacaan keduanya pada 2 Ogos 2022 dan dirujuk ke JKPK Parlimen untuk diteliti serta membuat syor penambahbaikan. Bagaimanapun, RUU ini tidak dapat diteruskan berikutan pembubaran Parlimen bagi memberi laluan kepada Pilihan Raya Umum (PRU15).

Kerana itu, beberapa pakar dan NGO kesihatan mendesak KKM membatalkan keputusan mengecualikan nikotin daripada Akta Racun 1952 kerana keputusan itu sekali gus menghalalkan vape atau rokok elektronik yang mengandungi cecair nikotin untuk dijual secara terbuka dan sah kepada sesiapa sahaja termasuklah kanak-kanak.

Ini kerana, rokok elektronik, vape buat masa ini tidak dapat dikawal menerusi Akta Makanan 1983 kerana akta itu hanya meliputi penggunaan produk merokok berasaskan daun tembakau sedangkan vape dan rokok elektronik menggunakan cecair nikotin atau cecair bukan tembakau.

“Apabila tidak ada undang-undang, penjual tidak salah untuk memasarkannya kepada kanak-kanak dan remaja, begitu juga sebaliknya, golongan ini bebas menghisap vape secara terbuka. Keadaan ini menakutkan kerana rokok elektronik senang didapati dan dijual bukan sahaja di kedai khusus vape tetapi juga di kedai runcit.

“Hasil tinjauan CAP (Persatuan Pengguna Pulau Pinang) di Pulau Pinang serta aduan ibu bapa di seluruh negara, mendapati vape dijual berdekatan kawasan sekolah dan harganya tidak sampai RM20 (untuk 800 sedutan) membolehkan mereka membelinya secara terbuka,” kata pegawai pendidikan dan aktivis antimerokok CAP, NV Subbarow.

Ketika ini, boleh dikatakan kedai yang khusus menjual rokok elektronik tumbuh bagaikan ‘cendawan selepas hujan’ dan itu tidak termasuk lagi yang dijual di media sosial mahupun platform e-dagang tertentu dengan pelbagai harga serendah RM13 dan tampil dengan bentuk, warna menarik yang mampu menambat perhatian golongan bawah umur.

Malah, tinjauan penulis di beberapa kedai vape sekitar Lembah Klang, mendapati rokok elektronik jenis ‘disposable’ atau pakai buang dan perisa mangga adalah antara popular dalam kalangan peminat vape termasuklah kanak-kanak, remaja kerana harganya yang murah, tidak perlu ‘refill’ dan juga bentuknya yang boleh mengaburi orang dewasa.

Paling membimbangkan, hasil pemerhatian penulis mendapati ada peniaga yang mempunyai ‘buku 1’ yang dirujuk pembeli setianya untuk membeli rokok elektronik secara berhutang selain ada dijual berdekatan dengan kawasan perumahan sekali gus memudahkan lagi golongan bawah umur untuk membelinya.

Penulis yang turut membeli beberapa model rokok elektronik dan mengajukan kepada mereka yang tidak pernah menggunakan vape, kebanyakan mereka menyangkakan peranti tersebut hanyalah produk sanitasi kuman selain ada yang menganggapnya permainan dan gula-gula, produk makanan!

Maka, tidak menghairankanlah apabila ada kanak-kanak yang menyangkakannya sebagai gula-gula dan menghisapnya sekali gus merisikokan mereka kepada bahaya.

Terbaharu, KKM memaklumkan kanak-kanak perempuan berusia dua tahun dikesan mengalami gejala batuk, muntah dan sesak nafas di Bera, Pahang pada bulan Mei lepas, disyaki mengalami keracunan nikotin akut dan dipercayai tersedut atau tertelan cecair daripada peranti rokok elektronik jenis pakai buang.

Berdasarkan rekod PRN, sebanyak 77 kes pendedahan kepada nikotin (keracunan nikotin) daripada rokok elektronik atau vape dilaporkan sejak tahun 2015 sehingga tahun 2022, dan untuk setakat tahun ini (2023) sahaja sebanyak tujuh kes dilaporkan yang mana lima membabitkan kanak-kanak.

PRN sebelum ini pernah mendedahkan mereka turut menerima kes membabitkan pesakit paling muda berusia tiga bulan yang didapati terminum cecair itu. Bagaimanapun, pusat tersebut tidak menafikan sejak kebelakangan ini pihaknya turut mengesan banyak panggilan membabitkan kes kanak-kanak seawal usia satu tahun cuba menghisap vape generasi terkini dalam bentuk pod yang mempunyai nikotin pada kepekatan tinggi.

“Ada penjual kata mereka jual rokok elektronik ‘zero nicotine’ tetapi apabila dibawa ke ujian makmal, boleh dikatakan 97 peratus sampel yang kita hantar itu kebanyakannya memang mengandungi nikotin. Dan, bukannya nikotin sintetik tetapi memang nikotin betul.

“Malah, bila Pusat Racun Negara buat kajian, ada peranti yang mempunyai kadar nikotin sangat tinggi sehingga 80 miligram (mg) per liter dalam satu vape. Memang tinggi dan kanak-kanak tidak tahan dengan nikotin setinggi itu,” kata seorang pegawai KKM yang tidak mahu namanya didedahkan.

Dalam satu laporan media sebelum ini, Pusat Pengajian Perubatan dan Kaji Hayat, Universiti Sunway memaklumkan kebanyakan produk vape di negara ini mengandungi sehingga 22 mg nikotin bagi setiap perisa berbanding kekuatan maksimum yang dijual di United Kingdom dan Australia hanya sekitar dua peratus atau 20 mg nikotin bagi setiap ml cecair.

Kerana itu, Subbarow berkata, kerajaan perlu melakukan sesuatu apatah lagi trend ketika ini ramai anak muda yang beralih kepada peranti elektronik berbanding rokok konvensional.

Berdasarkan NHMS 2022 menunjukkan peningkatan penggunaan rokok elektronik dalam kalangan remaja berusia lingkungan 13 hingga 17 tahun, meningkat daripada 9.8 peratus pada tahun 2017 kepada 14.9 peratus pada tahun 2022.

“Kajian kami awal tahun sehingga Mei,  mendapati seramai 3,000 daripada 5,000 pelajar seluruh negara termasuk kolej, IPT mengaku mengambil vape dan menakutkan, 75 peratus daripada mereka bukanlah perokok.

“Kerajaan perlu lakukan sesuatu. Jika tidak, kita setiap hari melahirkan generasi penagih nikotin sementara menunggu RUU tersebut diluluskan,” katanya. – BERNAMA


Lokman Adam fail tuntutan balas terhadap Ismail Sabri

KUALA LUMPUR: Selepas disaman Datuk Seri Ismail Sabri Yaakob atas dakwaan menyiarkan kata-kata fitnah menerusi akaun media sosial, Datuk Lokman Noor Adam pula memfailkan tuntutan balas terhadap perdana menteri itu.

Lokman, 49, yang memfailkan tuntutan balas itu pada 11 Oktober lepas, mendakwa beliau telah memadam kesemua video yang didakwa memfitnah Ismail Sabri di akaun media sosialnya, seperti diarahkan oleh mahkamah sebelum ini.

Dakwa Lokman, beliau telah mengalami kerugian dari segi pendapatan yang sepatutnya boleh dijana sekiranya penerbitan video tersebut terus berada di saluran media sosial berkenaan, dan beliau menuntut ganti rugi am, faedah serta kos.

Pada 12 September lepas, Ismail Sabri memperoleh perintah injunksi sementara daripada mahkamah supaya Lokman dengan serta-merta memadamkan kesemua video yang dimuat naik di akaun Youtube, Facebook, Instagram dam TikTok miliknya.

Permohonan injunksi inter-parte (kedua-dua pihak) akan didengar pada 29 November ini.

Sementara itu, Lokman menerusi pernyataan pembelaannya yang difailkan pada tarikh sama (11 Oktober), menafikan video berkenaan memfitnah Ismail Sabri, dan bukan diterbitkan dengan berniat jahat.

Ismail Sabri selaku plaintif dalam jawapan kepada pembelaan yang difailkan pada 25 Oktober lepas, mendakwa kenyataan fitnah itu dibuat oleh defendan (Lokman) sebelum Pilihan Raya Umum, bertujuan untuk merosakkan karier politiknya selain plaintif memohon supaya tuntutan balas defendan ditolak oleh mahkamah.

Pada 8 September lepas, Ismail Sabri, 62, selaku plaintif menyaman Lokman, 49, selepas mendakwa defendan pada 22 Ogos lepas telah membuat kenyataan-kenyataan fitnah terhadap plaintif, dalam satu video bertajuk “Bila Presiden UMNO Panggil Tak Datang! Tapi PM Ada Masa Jumpa Mahathir – Lokman Adam”.

Menurut Ismail Sabri dalam pernyataan tuntutan itu, kata-kata fitnah tersebut antara lain membawa maksud plaintif telah berjumpa dengan Tun Dr Mahathir Mohamad dan merancang atau berniat untuk merancang dengan bekas perdana menteri itu serta parti-parti politik lain yang bertentangan dengan UMNO, untuk kekal sebagai perdana menteri dengan membelakangkan dan mengkhianati parti itu.

Naib Presiden UMNO itu berkata, beliau tidak pernah berjumpa Dr Mahathir dan parti-parti lain dengan membelakangkan atau mengkhianati UMNO, untuk terus kekal sebagai perdana menteri.

Pada 1 September 2022, Lokman mengaku tidak bersalah di Mahkamah Sesyen atas dua pertuduhan membuat hantaran jelik terhadap kerajaan dan Ismail Sabri. – BERNAMA


Menuju Malaysia Madani, Anwar harap perjalanan Parlimen akan lebih manusiawi

PUTRAJAYA: Menggulung ucapan amanatnya sempena Wacana Membangun Negara Madani, Perdana Menteri, Datuk Seri Anwar Ibrahim berharap perjalanan di Parlimen akan datang lebih manusiawi.

Beliau yang berucap di Pusat Konvensyen Antarabangsa Putrajaya (PICC) pada Khamis, memohon semua pihak agar membuka hati menjayakan misi Malaysia Madani.

Katanya, ini adalah bagi menaikkan semula dan menyelamatkan negara tercinta, Malaysia.

“Saya tegaskan semula, buka pintu hati kita semua, selamatkan negara kita, negara kita ini pernah menunjukkan potensi yang sangat baik, pernah tercorot.

“Maka, berilah kesempatan untuk anak-anak kita, untuk generasi penerus, supaya harapan ini boleh dibina dengan kekuatan yang dimulai sekarang.

“Dan saya menaruh keyakinan dengan rakan-rakan saya, bukan sahaja dalam jemaah menteri, dalam politik, umumnya. Dan kita akan lihat umpamanya perjalanan Parlimen akan datang, saya harap lebih siuman, lebih tenang, lebih manusiawi daripada yang kita saksikan dahulu.

“Bila kita sebut lebih manusiawi, kalau tidak manusiawi, lawannya itu jelik, jadi sebab itu saya percaya kita boleh lakukan,” ujarnya tegas.

Dalam pada itu, beliau mengingatkan kembali kepada semua bahawa kerajaan pimpinan beliau tidak akan menutup semua pekung penyelewengan dan rasuah yang berlaku dalam negara.

Malah, katanya, harta negara dan rakyat yang telah diambil secara tidak sah juga harus dipulangkan semula.

“Ada orang mengandaikan kalau begitu bolehkah kita tutup semua pekung penyelewengan dan rasuah, itu bukan urusan saya. Kita percaya kepada peranan badan penguatkuasaaan dan badan kehakiman.

“Tetapi kita harus juga tahu bahawa harta-harta yang diambil secara tidak sah, kalau pandangan saya, harus dipulangkan kepada negara dan rakyat.

“Soal penyeksaan peribadi, banyak sudah kita maafkan, tetapi negara ini mesti diselamatkan, negara ini mesti diangkat semula martabatnya, kita mahu Malaysia harum semula sebagai negara adil, ada martabatnya, adil kepada rakyatnya dari semua kaum, agama serta pelusuk kampung dan pedalaman,” katanya lagi.

Author

Faridah Amiratul

View all posts

View all posts


Kes basikal lajak: Mahkamah Rayuan bebaskan kerani wanita daripada tuduhan memandu melulu

PUTRAJAYA: Mahkamah Rayuan hari ini membebaskan dan melepaskan kerani wanita, Sam Ke Ting daripada tuduhan memandu secara melulu yang mengorbankan lapan remaja penunggang basikal lajak pada 2017.

Panel tiga hakim terdiri daripada Datuk Hadhariah Syed Ismail, Datuk Hashim Hamzah dan Datuk Azman Abdulah, dalam keputusan sebulat suara, membenarkan rayuan Sam untuk mengetepikan keputusan Mahkamah Tinggi yang mensabitkan dan menjatuhkan hukuman penjara enam tahun bagi kesalahan itu.

Hadhariah berkata, sabitan Sam kerana memandu secara melulu tidak boleh bertahan kerana pertuduhan yang dikenakan terhadapnya ada kekurangan.

Hakim itu berkata, terdapat penggandaan kesalahan dalam pertuduhan itu iaitu melakukan pemanduan secara melulu dan memandu secara berbahaya.

Beliau berkata, Seksyen 163 Kanun Tatacara Jenayah memperuntukkan bahawa pertuduhan mesti mempunyai satu kesalahan dan jelas pertuduhan terhadap Sam melanggar peruntukan tersebut.

“Kamu bebas sekarang,” kata Hadhariah kepada Sam yang berdiri di tempat tertuduh.

Hakim itu berkata, mahkamah bersimpati dengan keluarga lapan mangsa yang meninggal dunia dalam kemalangan itu tetapi keputusan sesuatu kes haruslah dibuat mengikut undang-undang dan mengikut keterangan yang ada di mahkamah.

Sementara itu di luar mahkamah, Sam memohon maaf kepada ibu bapa lapan remaja yang maut dalam kemalangan itu dan berkata dia tidak berniat menyebabkan kemalangan tersebut.

Dia berkata, dia tahu permohonan maafnya tidak akan membawa kembali remaja itu dan tidak dapat mengubat duka serta memberi ketenangan kepada ibu bapa mereka.

“Saya akan membawa perasaan (bersalah) ini sehingga ke kubur,” katanya kepada pemberita selepas prosiding mahkamah.

Pada 18 November 2019, Mahkamah Majistret Johor Bahru membebaskan Sam tanpa mengarahkannya membela diri atas pertuduhan memandu secara melulu dan menyebabkan kematian remaja itu di Jalan Lingkaran Dalam, Johor Bahru, Johor pada 3.20 pagi pada 18 Februari 2017 .

Pada 18 Feb 2021, hakim Mahkamah Tinggi Shahnaz Sulaiman membenarkan rayuan pihak pendakwaan dan menyerahkan semula kes itu ke Mahkamah Majistret untuk Sam membela diri atas pertuduhan memandu secara melulu.

Pada 10 Oktober 2021, Mahkamah Majistret membebaskan dan melepaskan Sam pada akhir kes pembelaan. Pihak pendakwaan kemudian merayu ke Mahkamah Tinggi.

Pada 13 April tahun lepas, Mahkamah Tinggi membenarkan rayuan pihak pendakwaan dan mensabitkan Sam terhadap kesalahan memandu secara melulu serta menjatuhkan hukuman penjara enam tahun dan denda RM6,000. Dia kemudian memfailkan rayuan kepada Mahkamah Rayuan.

Lapan remaja yang maut dalam kejadian itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.

Sam diwakili sepasukan peguam termasuk Datuk Hisyam Teh Poh Teik dan Harvinderjit Singh manakala Timbalan Pendakwa Raya Tengku Amir Zaki Abdul Rahman dan Muhamad Syafiq Mohd Ghazali yang mewakili pendakwaan. – BERNAMA


Nurul ‘Ayumii’ perkuat RRQ Kaguya bagi division Valorant Ladies

PASUKAN e-sukan yang berpangkalan di Indonesia RRQ telah mengumumkan pasukan RRQ Kaguya yang dibarisi oleh pemain-pemain wanita untuk permainan Valorant.

Antara nama yang akan memperkuatkan pasukan RRQ Kaguya adalah RRQ Nabbsky, RRQ Eisberg, RRQ Alluka dan RRQ Ayumiii.

Lebih manis RRQ Ayumii atau nama sebenarnya Nurul Aini merupakan wakil tunggal dari Malaysia yang mewakili pasukan RRQ.

Sebelum ini, Nabbsky, Eirsberg dan Ayumii pernah mewakili pasukan Alter Ego Celeste dalam siri permainan Valorant yang juga merupakan pasukan dari Indonesia.

Pengumuman pemain RRQ Kaguya dibuat secara rasmi melalui laman sosial rasmi pasukan RRQ.

Tinggal seorang sahaja lagi pemain yang masih belum dimumkan oleh RRQ untuk melengkapkan barisan lima pemain utama Valorant.

Author

Muhammad Nor Fadzly Mahat

View all posts

View all posts


Kayu balak hanyut ke rumah penduduk Kampung Bukit Iboi

BALING: Penduduk Kampung Bukit Iboi di sini, tidak menyangka kejadian banjir kilat malam tadi, hampir sama dengan kejadian banjir puing 4 Julai tahun lalu apabila ia turut menghanyutkan kayu balak ke rumah mereka.

“Banjir kilat malam tadi menyebabkan kayu balak hanyut ke kawasan rumah yang mana sebatang termasuk ke garaj kereta manakala sebatang lagi di belakang rumah.

“Syukur kerana banjir kilat surut jam 11 malam, jika hujan berterusan, saya bimbang rumah kami ditenggelami air,” kata penduduk, Mashitah Ahmad.

Mashitah, 49, berkata, hujan mula melanda jam 6.30 petang semalam, namun sebelum itu, penduduk sudah maklum berkaitan hujan yang melanda Gunung Inas, jam 4 petang.

“Jadi, kami mula mengemas dan mengangkat barang di tempat tinggi. Kira-kira jam 7.30 malam, air Sungai Kupang melimpah,” katanya.

Guru Kelas Agama dan Fardu Ain (KAFA) itu berkata, mereka sekeluarga juga bersyukur kerana kerajaan sudah melakukan proses mendalamkan sungai selepas kejadian banjir puing 4 Julai tahun lalu.

Ini kerana, jika tidak, mungkin kampung berkenaan berdepan musibah lebih besar.

Mashitah berkata, keluarganya kerugian kira-kira RM7,500 apabila 15 daripada 100 sarang madu kelulut diusahakan suaminya, Rosni Said, 54, dihanyutkan air.

Seorang lagi penduduk, Mohd Dahari Abdul Latef, 65, berkata, dia berharap kerajaan dapat melakukan kerja baik pulih hakisan tebing sungai dengan segera.

“Sekarang ini musim hujan, saya bimbang banjir akan melanda. Rumah kami ini sudah banyak kali dinaiki air sejak kejadian banjir puing tahun lalu.

“Kami sudah penat membersihkan lumpur di dalam rumah,” katanya.

Tiga kampung terbabit dalam banjir kikat malam tadi iaitu Kampung Iboi, Kampung Bukit Iboi dan Kampung Empang dengan 283 individu daripada 124 keluarga dipindahkan.

Mereka dipindahkan di Pusat Pemindahan Sementara (PPS) Sekolah Kebangsaan (SK) Iboi, Sekolah Menengah Kebangsaan (SMK) Jerai dan SK Kampung Keda. – Harian Metro

Author

Media Variasi

View all posts

View all posts


Banjir: Dua PPS masih dibuka di Kluang, Pontian

JOHOR BAHRU: Dua pusat pemindahan sementara (PPS) di Kluang dan Pontian masih dibuka dengan menempatkan seramai 29 mangsa banjir, setakat 8 pagi ini.

Jawatankuasa Pengurusan Bencana Daerah (JPBD) menerusi kenyataan hari ini berkata, PPS berkenaan ialah Sekolah Kebangsaan (SK) Seri Anom di Pontian dan SK Sungai Linau di Kluang.

Buat masa ini, SK Seri Anom menempatkan seramai 19 penduduk dari Kampung Parit Haji Mohamad Sanglang.

“Sementara itu, SK Sungai Linau menempatkan 10 penduduk dari Kampung Sungai Linau,” menurut kenyataan itu.

Dua PPS berkenaan dibuka sejak Ahad lepas susulan banjir kilat akibat hujan lebat dan cuaca dilaporkan cerah pagi ini di kedua-dua daerah berkenaan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Konvensyen Perikatan Nasional 2022 lulus 15 resolusi

SERDANG: Memastikan calon Perikatan Nasional (PN) bersih, berintegriti dan bebas rasuah dengan mewajibkan mereka melepasi tapisan Suruhanjaya Pencegahan Rasuah Malaysia (SPRM), Polis Diraja Malaysia (PDRM) dan Lembaga Hasil Dalam Negeri (LHDN), adalah antara 15 resolusi yang diluluskan dalam Konvensyen PN 2022, hari ini.

Menerusi resolusi itu, calon PN perlu mengisytiharkan harta dan memastikan mereka tiada kes mahkamah, seterusnya membuat aku janji untuk menolak rasuah serta salah guna kuasa.

Selain itu, memperkasa peluang melanjutkan pelajaran dan Pendidikan Teknikal dan Latihan Vokasional (TVET), menyediakan pekerjaan berpendapatan tinggi bagi anak muda dan wanita, serta menampilkan calon  boleh menang dalam kalangan tersebut dengan kuota sekitar 30 peratus untuk Pilihan Raya Umum ke-15 termasuk dalam resolusi itu.

Resolusi PN turut menetapkan untuk meningkatkan kecekapan tadbir urus kewangan dan penyampaian perkhidmatan institusi kerajaan tanpa campur tangan politik atau salah guna kuasa serta menjadikan prinsip “Prihatin Rakyat, Berintegriti dan Bebas Rasuah” sebagai landasan utama perjuangannya.

Mengenai ekonomi, PN menerusi resolusi itu bertekad membangunkan ekonomi berimpak tinggi untuk meningkatkan pendapatan rakyat dan menjadikan Malaysia sebagai negara maju, makmur dan sejahtera.

Pada masa sama, resolusi itu memutuskan untuk memajukan sektor pendidikan dengan digitalisasi, mengurangkan jurang pencapaian pendidikan bandar dan luar bandar, mempercepat penyediaan dan pembaikan infrastruktur serta memperkukuhkan ekosistem pendidikan termasuk kurikulum bagi memperkasakan kemenjadian murid. – BERNAMA


Kabinet Kerajaan Perpaduan hasil perbincangan parti komponen – Penganalisis politik

KUALA LUMPUR: Kerajaan Perpaduan yang dibentuk dengan sokongan beberapa parti politik pastinya mengambil kira pandangan serta cadangan parti-parti terlibat dalam pembentukan barisan Kabinet.

Pensyarah Kanan Pusat Perdana Fakulti Teknologi Dan Informatik Razak, Universiti Teknologi Malaysia (UTM), Dr Mazlan Ali berkata, kerajaan ketika ini bukan dibentuk oleh Pakatan Harapan (PH) semata-mata, sebaliknya Kerajaan Perpaduan yang terbentuk atas titah nasihat Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Berjayanya kerajaan ini (ditubuhkan) kerana sokongan UMNO dan Gabungan Parti Sarawak (GPS). Kita lihat anggota Kabinet itu jelas yang masuk adalah orang-orang yang dipilih oleh parti-parti yang menyertai Kerajaan Perpaduan itu sendiri,” katanya kepada Bernama.

Menurutnya, barisan Kabinet Kerajaan Perpaduan yang diumum Anwar semalam boleh disifatkan sebagai kompak dan mempunyai tanggungjawab besar yang perlu digalas terutamanya dalam mengembalikan semula keyakinan rakyat.

“Buat masa ini Anwar perlu fokus kepada usaha bagaimana untuk meyakinkan rakyat bahawa Kabinet ini boleh bekerja dan boleh melaksanakan misi untuk memperbaiki negara dan juga keadaan ekonomi khususnya dalam menarik pelabur dan sebagainya,” katanya.

Senada dengannya, penganalisis politik dan pensyarah kanan dari Universiti Teknologi Mara Malaysia (UiTM), Prof Datuk Dr Ismail Sualman berkata, cadangan penubuhan Kerajaan Perpaduan oleh Al-Sultan Abdullah adalah untuk mewujudkan kestabilan politik dan memastikan pembangunan negara tidak terencat.

“Dari segi kelayakan juga saya rasa mereka semua memang layak untuk memegang portfolio masing-masing berdasarkan kelayakan dan kepakaran mereka.

“Perdana Menteri juga telah mengambil satu pendekatan berani dengan mengetengahkan beberapa muka baharu untuk memegang jawatan yang agak kritikal seperti jawatan Menteri Pendidikan dan Menteri Agama,” katanya.

Anwar semalam telah mengumumkan 28 orang barisan Menteri Kabinetnya yang terdiri daripada PH, Barisan Nasional, GPS dan Gagasan Rakyat Sabah.

Senarai barisan Kabinet yang diumumkan semalam mencatatkan sejarah baharu buat Malaysia apabila buat pertama kalinya dua Timbalan Perdana Menteri dilantik termasuk seorang dari Sarawak. -BERNAMA


‘Banjir di Bangi kali ini paling teruk’

BANGI: “Kami sudah tidak larat, hampir setiap hujung tahun, terpaksa hadapi perkara sama, tetapi kali ini paling terburuk”.

Itu luahan penduduk Kampung Bangi Lama di sini, Mohd. Zulfazli Mohd. Zin, 35, mengenai kejadian banjir di kampung itu baru-baru ini.

Untuk itu dia meminta agensi berkaitan turun padang dan membaiki keadaan sungai serta longkang bagi mengelak masalah banjir berulang.

“Kami menyeru pihak Jabatan Pengairan dan Saliran (JPS) dan pihak yang berkenaan datang dan uruskan longkang dan sungai supaya dalam keadaan baik dan tidak menyebabkan air naik terlalu cepat,” katanya kepada Utusan Malaysia.

Katanya, penduduk terpaksa menampung kerugian hampir puluhan ribu ringgit akibat banjir itu.

Muhd. Rusydi Othman, 29, pula berkata, dia tidak sempat menyelamatkan barangan rumah, barang persekolahan anak dan kereta kerana air yang naik dengan sangat cepat sekitar pukul 3 pagi, Ahad lalu.

“Yang saya mampu selamatkan adalah kakak saya yang berada dalam pantang serta anak kecilnya, itu pun saya terpaksa angkatnya untuk duduk di atas kereta kerana air naik pantas.

“Keluarga saya kerugian RM40,000 ditambah lagi dengan kereta yang tenggelam dalam air lumpur,” katanya.

Katanya, banjir kali ini tidak dijangka dan yang paling teruk sepanjang hidupnya kerana paras air naik dengan cepat.

Sementara itu seorang lagi penduduk, Khairul Azwan Abd. Karim, 45, berkata, dia terpaksa duduk di atas tembok rumah dan menunggu tiga jam untuk mendapatkan bantuan bomba.

“Kali ini banjir yang sangat buruk dan saya tidak menyangka macam ini, hampir semua barang saya musnah,” katanya.

Katanya, pihak JPS perlu baiki semula perparitan dan sungai tersebut kerana inilah salah satu punca banjir di kawasan itu.

Dalam pada itu tinjauan Utusan Malaysia di Semenyih pula mendapati, penduduk meluahkan perasaan ekoran banjir yang puncanya sama daripada kecuaian pihak tidak bertanggungjawab.

Penduduk di Taman Semenyih Permata, Zakaria Shari, 67, berkata, setiap kali hujan pasti air akan naik ke rumah dan ini bukan kali pertama malah sudah lebih lima kali banjir sejak 2001.

“Yang menjadi masalahnya sekarang kenapa ada longkang monsun di dalam taman ditambah lagi kolam tadahan yang tidak diselenggara dengan baik. Semasa kami membeli rumah di dalam pelan asal tiada longkang monsun tetapi sewaktu kami tinggal di sini tiba-tiba ada pula.

“Banjir ini juga berpunca daripada kilang-kilang yang beroperasi di atas bukit bersebelahan dengan perumahan kami, bila diratah tanah dan bila hujan, air akan membawa lumpur turun ke bawah,” katanya.

Zakaria berkata, pihak pemaju perlu melihat masalah dan keadaan menjadi semakin teruk akibat daripada kolam tadahan tidak diselenggara dengan baik.

Dalam pada itu penduduk di Kampung Sentosa turut meluahkan perkara sama.

Zulkarnain Ramli, 33, berkata, hujan lebat kali ini memberi kesan yang teruk sehingga menyebabkan ada beberapa rumah di kampung tersebut terputus bekalan makanan akibat daripada jalan utama yang runtuh.

“Kerajaan perlu bertindak segera membaiki jalan utama kampung kerana sesetengah penduduk menyara hidup dengan berniaga, jadi akibat jalan yang terputus, mereka tidak dapat berniaga untuk menampung hidup mereka,” katanya.

Ketua Kampung Sentosa, Muhammad Safuan Hasri Zoolkaflee, 46, berkata, banjir kali ini memang tidak dijangka dan paling teruk sehingga menyebabkan jalan ke kampung runtuh.

“Saya harap pembinaan jalan perlu dilakukan dengan segera,” katanya. – Utusan

Author

Media Variasi

View all posts

View all posts


Antara sengaja abai atau tidak, tujuan undang-undang lindungi anak – Pakar

KUALA LUMPUR: Dewasa ini, laporan tentang pengabaian dan penderaan anak termasuk sehingga meninggal dunia, bukan lagi sesuatu yang luar biasa. Namun, setiap kali ia berlaku, masyarakat tidak mangli dan menuntut pelaku dihukum seberat-beratnya.

Tidak sukar memahami kehendak masyarakat itu, sementelah ia melibatkan darah daging pelaku sendiri. Malah, ada kes membabitkan ibu kandung, sekali gus menimbulkan persoalan di mana naluri keibuan pelaku?

Bagi menangani isu yang dilihat semakin membarah  itu, kerajaan  memperkenalkan Akta Kanak-Kanak 2001 (Akta 611)  dan dipinda pada 2016 yang antara lain menyaksikan Seksyen 31(1) (a) ditambah baik dengan hukuman dipertingkat kepada denda maksimum RM50,000 atau penjara hingga 20 tahun atau kedua-duanya jika sabit kesalahan. Peruntukan asal menetapkan denda maksimum RM20,000 atau penjara hingga 10 tahun atau kedua-duanya.

Bagaimanapun beberapa kes mahkamah membabitkan antaranya ibu tunggal serta wanita sarat hamil yang didakwa membiarkan anak tanpa pengawasan di rumah, mengundang simpati orang ramai kerana percaya si ibu tidak berniat berbuat demikian.

Mengambil kira peningkatan kos sara hidup yang menuntut golongan ibu turut keluar bekerja, ahli masyarakat berkongsi empati dilema kelompok ini yang diibaratkan ditelan mati emak, diluah mati bapa. Lebih-lebih lagi ramai yang tidak mampu menanggung kos pusat asuhan yang melangit sekarang, sementara pengasuh tidak berdaftar pula ada risikonya sendiri.

Justeru, haruskah mereka ini didakwa dan dihukum menurut Seksyen 31(1)(a) itu?

Peguam Muhammad Hariz Md Yusoff semasa mengulas kewajaran pendakwaan terhadap ibu bapa atau penjaga yang dikatakan tidak berniat mengabaikan anak, berkata lazimnya dalam konteks undang-undang, sesebuah kes dilihat berdasarkan fakta kejadian.

“Ia memerlukan siasatan menyeluruh pihak polis dan kemudian bergantung pada arahan pihak pendakwa raya sama ada perlu atau tidak pertuduhan jenayah dibuat ke atas penjaga terbabit,” jelasnya kepada Bernama.

Malah katanya, ada sesetengah kes yang mana bagi pendakwa raya tidak perlu dituduh di mahkamah.

“… (ia adalah) budi bicara pendakwa raya untuk mulakan pendakwaan itu, atau ada juga pada peringkat siasatan, polis mendapati elemen yang ada tidak memenuhi kriteria kesalahan menurut peruntukan tersebut,” tambah beliau.

Ulas Muhammad Hariz, dalam konteks undang-undang jenayah, sesuatu pertuduhan ke atas tertuduh perlu memenuhi memenuhi elemen-elemen asas iaitu actus reus (perbuatan) dan mens rea (niat melakukan jenayah).

“Bagi peruntukan dalam Akta 611 ini, ia menyatakan tidak semestinya berlaku kecederaan atau kemalangan terhadap fizikal atau emosi kanak-kanak (mangsa), tetapi jika wujud kebarangkalian risiko yang bakal mendatangkan kecederaan kepada kanak-kanak tersebut sudah mencukupi untuk seseorang penjaga dikatakan berlaku cuai atau abai,” jelasnya.

Menurutnya lagi, undang-undang digubal bagi melindungi semua pihak secara adil, justeru memang wajar dan perlu ibu bapa atau penjaga didakwa di mahkamah sekiranya melakukan perbuatan yang digariskan dalam Akta 611.

“Berdasarkan trend kes-kes yang dibawa ke mahkamah, kebanyakan kes pengabaian dan kecuaian terhadap kanak-kanak melibatkan kematian atau kecederaan kepada kanak-kanak tersebut,” katanya yang berpendapat kanak-kanak sama sekali tidak harus ditinggalkan tanpa pengawasan walaupun di dalam rumah.

Mengulas mengenai hukuman yang dilihat agak keras berbanding negara lain, peguam itu berkata setiap negara mempunyai penggubal undang-undang yang akan melihat kesesuaian undang-undang yang bakal digubal dengan masyarakat di negaranya.

“Di Malaysia, undang-undang digubal di Parlimen, dan dari semasa ke semasa, pindaan atau gubalan undang-undang baharu akan dibuat berdasarkan kajian jawatankuasa berkaitan,” katanya.

Memetik undang-undang berhubung kebajikan kanak-kanak di United Kingdom, beliau berkata seseorang anak yang dibiarkan tanpa pengawasan untuk tempoh singkat akan dipantau sementara oleh pihak berkuasa.

“Pada masa sama, pihak berkuasa akan cuba menghubungi dan mendapatkan penjaga anak terbabit. Jika ia berlaku dalam tempoh yang lama, maka pihak berkuasa akan menempatkan anak itu di rumah kebajikan sekiranya tidak diketahui keberadaan penjaga atau keluarga terdekat anak terbabit.

“Hukuman di negara itu adalah denda atau tambahan denda dan penjara maksimum 14 tahun. Di Algeria pula, sekiranya disabitkan kesalahan sama, pelaku boleh dikenakan hukuman penjara satu hingga tiga tahun. Namun, jika pelaku adalah ibu bapa atau penjaga sah, maka hukuman diberatkan kepada penjara dari dua hingga lima tahun,” katanya, menambah India pula mengenakan hukuman penjara hingga tujuh tahun atau denda atau kedua-duanya.

Mengulas lanjut, beliau berpandangan hukuman sedia ada harus dipertingkatkan lagi termasuk sebatan bagi kesalahan pengabaian dengan niat yang melibatkan kecederaan serius atau kematian.

“Bagi kesalahan pengabaian yang tidak melibatkan kematian atau kecederaan serius atau kecederaan, mungkin boleh dilaksanakan hukuman pemantauan dua tahun oleh Jabatan Kebajikan Masyarakat dan sesi kaunseling sebulan sekali,” saran Muhammad Hariz.

“(Dalam konteks jenayah pengabaian terhadap kanak-kanak) kepentingan awam menjadi faktor utama demi mengekang kejadian buruk atau tragedi seumpamanya diulangi oleh penjaga lain,” tegas beliau.

Pakar kaunseling bagaimanapun mempunyai pandangan berbeza.

Pensyarah Kanan Kaunseling (Keluarga & Perkahwinan), Pusat Pendidikan dan Kepelbagaian, Fakulti Pendidikan Universiti kebangsaan Malaysia Dr Norhayati Mohd Noor berpendapat hukuman bukan satu penyelesaian tuntas untuk permasalahan itu.

Beliau melihat isu pengabaian anak yang dikatakan berlaku tanpa niat mempunyai kaitan dengan faktor kewangan sesebuah keluarga selain ketiadaan kemudahan pusat penjagaan.

Ujarnya, walaupun kerajaan telah mewujudkan dasar penubuhan pusat penjagaan di tempat kerja, tidak semua majikan berkemampuan mengadakan kemudahan itu.

Selain itu, masih ada isu lain seperti kekangan masa, waktu kerja yang tidak fleksibel dan kapasiti pusat penjagaan yang terhad, tambahnya.

Beliau memberi contoh kes yang sedang dikendalikannya menerusi program anjuran Anjung Kaunseling Keluarga, sebuah badan bukan kerajaan (NGO) di Kajang, Selangor.

“Ia melibatkan peniaga gerai di tepi jalan yang terpaksa membawa enam anaknya ke tapak berniaga kerana tidak ada orang dewasa di rumah. Jika tinggal di rumah, anak-anak berdepan isu keselamatan kerana rumah yang disewa tidak ada jeriji tingkap dan pintu.

“Empat anak bersekolah menengah dan rendah, manakala dua lagi masih kecil. Jika dilihat dari segi keselamatan,  adalah tidak selamat termasuk di tapak gerai. Semasa program kaunseling, kanak-kanak itu mengeluh kepenatan dan keletihan kerana tidak cukup tidur dan rehat akibat terpaksa mengikut ibu bapa ke tapak berniaga dalam tempoh lama hingga 1 pagi setiap hari,” ceritanya.

Sehubungan itu, Norhayati mengesyorkan agar ibu bapa yang telah didakwa atas kesalahan pengabaian anak diberikan kaunseling keluarga bersama anak-anak yang telah diabaikan kerana kaedah itu dapat memberi peluang mereka  berkongsi perasaan serta mampu membina ikatan kekeluargaan.

“Peluang meluahkan perasaan juga mampu mengurangkan rasa marah, sedih dan kecewa di antara anak-anak dan ibu bapa. Malah daripada proses kaunseling ini kita boleh mendapat resolusi, iaitu tindakan yang boleh diambil oleh ibu bapa selepas berbincang dengan semua ahli keluarga, terutama anak-anak,” katanya.

Sementara itu, Pertubuhan Kemanusiaan Masyarakat Antarabangsa (MHO) mencadangkan agar kerajaan mewujudkan garis panduan untuk majikan bagi menyediakan kemudahan pusat penjagaan di tempat kerja.

Setiausaha Agungnya Datuk Hishamuddin Hashim berkata bagi majikan yang tidak mempunyai kemampuan untuk menubuhkan pusat sedemikian, mereka  boleh memberikan elaun khas kepada pekerja yang meninggalkan anak di pusat penjagaan.

“Majikan perlu bersifat lebih mesra pekerja dengan tidak meletakkan segala komitmen ke atas pekerja. Sebaliknya perlu bersama-sama menyelesaikan masalah yang dihadapi pekerja termasuk soal penjagaan anak semasa bekerja,” katanya kepada Bernama.

Bagi menghargai inisiatif majikan, beliau berkata kerajaan boleh memberikan insentif kepada pihak terbabit seperti pengurangan kadar cukai korporat.

Ini katanya secara tidak langsung dapat menggalakkan lebih ramai majikan berasa terpanggil untuk bersama-sama membantu menyelesaikan isu penjagaan anak pekerja mereka memandangkan peningkatan kos sara hidup yang semakin mencengkam sekarang.

“Bayangkan golongan B40 berpendapatan bawah RM2,000 sebulan. Jika letakkan anak di taska, kosnya mahal. Ini belum lagi kos makan, penginapan dan pengangkutan,” katanya yang turut berpandangan setiap kes pengabaian anak perlu dilihat berdasarkan situasi, bukan pukul rata.

Selain itu, Hishamuddin juga melihat pendekatan Bekerja Dari Rumah (BDR) sebagai antara jalan terbaik selain waktu bekerja anjal.

“Di zaman serba moden ini, waktu anjal adalah langkah terbaik. Dalam konteks ini kita lihat sama ada sasaran tugasan dapat disiapkan atau tidak, bukan hanya melihat kepada jumlah masa bekerja,” katanya, menambah jika sasaran kerja dapat disiapkan lebih awal, maka pekerja boleh dibenarkan pulang sebelum habis waktu bekerja.

Bagi Norhayati pula, beliau menekankan pada kerjasama pelbagai kementerian dan NGO dalam membantu keluarga miskin terutama di bandar, menerusi penyediaan kemudahan penjagaan anak.

“NGO seperti Kawasan Rukun Tetangga (KRT) di taman perumahan atau ahli jawatankuasa  kampung sewajarnya memainkan peranan membantu keluarga yang memerlukan sokongan menjaga anak-anak terutama yang masih kecil dan memerlukan pengawasan orang dewasa.

“Pusat transit juga boleh dibina oleh pusat zakat setempat dengan tujuan menjaga kesejahteraan ummah generasi muda,” katanya. – BERNAMA


Pukul 7 atau 8 akan dapat keputusan – Azmin

PETALING JAYA: Datuk Seri Mohamed Azmin Ali mencuri tumpuan apabila tiba di pusat mengundi bagi kerusi Dewan Undangan Negeri (DUN) Hulu Kelang seawal 8.52 pagi tadi.

Ketua Penerangan Perikatan Nasional (PN) itu tiba di Sekolah Kebangsaan Klang Gate berpakaian kemeja biru muda bersama isterinya, Datin Seri Shamsida Taharin dan diiringi penyokong beliau.

Beliau menjangkakan jumlah pengundi jauh lebih positif berbanding pilihan raya negeri terdahulu.

“Saya rasa peratusan keluar mengundi lebih tinggi hari ini jadi mungkin akan ambil masa sedikit (untuk pengiraan).

“Jadi, saya rasa mungkin dalam pukul 7 atau 8 malam nanti, kita akan mula dapat keputusan,” katanya ketika ditemui pemberita.

Mohamed Azmin berdepan pertandingan satu lawan satu dengan calon Pakatan Harapan (PH), Juwairiya Zulkifli.

Beliau memulakan karier politiknya dengan memenangi kerusi Hulu Kelang pada 1999 sebelum bertanding di Bukit Antarabangsa mulai 2008 dan menyandang kerusi tersebut selama tiga penggal sehingga tahun ini. – UTUSAN

Authors

Media Variasi

View all posts

Diyana Rahip

View all posts

View all posts

View all posts


SU Politik PM pertikai kajian Merdeka Centre, KPI hanya nombor

KUALA LUMPUR: Setiausaha politik Perdana Menteri, Datuk Syed Mohd Fazmi Sayid Mohammad mempertikaikan laporan kajian Merdeka Centre for Opinion Research yang dirujuk oleh mantan setiausaha sulit kepada Tan Sri Muhyiddin Yassin, Marzuki Mohamad.

Ini kerana, dakwanya, kajian yang dilaksanakan tidak menyeluruh dan dilihat pro kepada Muhyiddin.

“Kadar prestasi hanya bersandarkan kepada nombor semata-mata tanpa bukti dan fakta.

“Kalau bagi saya, kajian itu boleh dipertikai. Berapa responden ‘you’ pakai untuk dapatkan kajian.

“Kita ada 3.2 juta penduduk, setakat satu dua tiga ribu (responden), tidak menggambarkan keseluruhan,” katanya.

Beliau berkata demikian mengulas mengenai kenyataan Marzuki yang mendakwa rakyat lebih berpuas hati dengan kepimpinan Presiden Bersatu itu berbanding Perdana Menteri kini, Datuk Seri Ismail Sabri Yaakob, berdasarkan laporan kajian.

Terdahulu, beliau hadir ke program Lawatan ke Jambatan Menara Berkembar PETRONAS Pertubuhan Kebajikan Pemulihan Dalam Komuniti (PKPDK) OKU Maharani Muar bersama Setiausaha Politik kepada Perdana Menteri, di Malaysian Petroleum Club di sini.

Syed Mohd Fazmi berkata, pihaknya juga boleh menjalankan kajian sama jika mahu, namun tidak berdasarkan peratusan semata-mata tetapi berserta fakta dan bukti jelas yang boleh dibentangkan.

“Kalau nak kata gagal, kita dah tunjukkan dengan fakta, kerajaan kita (di bawah pentadbiran Ismail Sabri) ke arah pemulihan.

“Saya pun boleh buat kajian. Kadar kesenangan rakyat meningkat pada zaman Datuk Seri Ismail Sabri, dan dapat dilihat membuka ruang untuk rancakkan ekonomi, kadar pelaburan betul, dari segi fakta saya tak rasa sebagai kegagalan. Jadi, dia (kajian) kena tunjuk bukti.

“Sejak Ismail Sabri ambil alih sebagai Perdana Menteri dari bulan lapan tahun lalu, telah dibentangkan secara fakta berlaku peningkatan mendadak termasuk segi ekonomi, kewangan prestasi KDNK negara, capai 8.9 peratus tertinggi di Asia Tenggara, kadar penggangguran 3.8 peratus, inflasi dapat dikawal. Jadi, bagi saya tidak ada isu gagal,” katanya.

Author

Tun Puteh Wanti

View all posts

View all posts


Harga baharu telur diumum esok – PM Anwar

CYBERJAYA: Menteri Pertanian dan Keterjaminan Makanan, Mohamad Sabu akan mengumumkan harga telur baharu yang lebih rendah esok.

Perkara itu diumumkan oleh Perdana Menteri, Datuk Seri Anwar Ibrahim susulan perbincangan beliau dengan menteri berkenaan.

Menurut Anwar,  pelaksanaan itu diharap dapat mengurangkan kebergantungan terhadap kartel.

“Ada beberapa langkah diambil yang diharap akan diumumkan oleh beliau (Mohamad) esok dengan harga lebih rendah kerana mengurangkan kebergantungan kepada kartel. Jadi, kita harap jumlah pengedaran telur dalam pasaran cukup dan harganya akan dikurangkan,” katanya pada sidang media di Putrajaya hari ini.

Untuk makluman, harga siling bagi telur di Semenanjung mengikut jenis gred iaitu telur Gred A ialah 45 sen; 43 sen bagi telur Gred B; dan 41 sen bagi telur Gred C.

Manakala di Langkawi, Sabah, Sarawak dan Labuan pula, harga siling berbeza mengikut zon dan daerah.

Author

Diyana Rahip

View all posts

View all posts


Laporan media mengenai isu p-hailing kurang tepat – Ka Siong

KUALA LUMPUR: Menteri Pengangkutan, Datuk Seri Wee Ka Siong menjelaskan bahawa laporan media tempatan berkenaan isu penghantar makanan dan bungkusan (p-hailing) kurang tepat.

“Proses libat urus masih lagi berjalan dan MOT akan terus mengadakan perbincangan dengan pelbagai pihak termasuk persatuan dan penunggang p-hailing, serta syarikat penyedia perkhidmatan bagi kedua-dua segmen e-hailing dan p-hailing (EHO dan PHO).

“Antara yang dibincangkan perkiraan jarak yang tidak tepat, kepincangan sistem pada bulan Jun lalu oleh syarikat berkenaan perlu diselesaikan hingga dirasakan berlaku penindasan kepada penunggang kerana kadar upah lantai dan pemetaan digital yang tidak seragam.

“MOT akan melaksanakan pendaftaran Lesen vokasional khas bukan GDL. Mereka juga tidak perlu hadir ke Pusat Pemeriksaan Kenderaan Berkomputer (Puspakom) seperti yang disyaratkan bagi kereta,” katanya pada sidang media selepas merasmikan Pameran RTX 2022 di KL Sentral pada 11 Ogos hingga 14 Ogos ini.

Buat julung kalinya, orang ramai boleh melihat secara dekat teknologi dan kepakaran dalam industri rel tempatan pada pameran ini.

RTX 2022 turut menyaksikan pertukaran dokumen Letter of Award (LOA), Memorandum of Agreement (MOA), Memorandum of Understanding (MoU), Penyerahan Sijil dan penyerahan buletin edisi pertama ON-Track.

Dalam pada itu, Ka Siong menambah, pindaan terbaharu itu untuk membawa lebih banyak manfaat kepada pemandu atau pemilik kenderaan di samping meningkatkan keselamatan jalan raya untuk semua pengguna jalan raya.

“Ia akan dilaksanan selepas mendapat kelulusan oleh Dewan Rakyat dan Dewan Negara.

“Cadangan Kementerian Pengangkutan (MOT) untuk meminda Akta Pengangkutan Jalan 1987 (Akta 333) bertujuan memberi perkhidmatan lebih baik kepada orang ramai dan memastikan keselamatan pengguna jalan raya,” katanya.

Lesen vokasional khusus kepada penunggang p-hailing yang belum diberi penetapan nama, adalah berbeza dengan lesen penghantar barangan secara komersial (GDL) sedia ada.

Ia adalah usaha menjelaskan bahawa lesen vokasional berkenaan khas untuk penunggang p-hailing sahaja.

Author

Tun Puteh Wanti

View all posts

View all posts


MFL bantu lunas tunggakan gaji Sarawak, Melaka United

LIGA Bola Sepak Malaysia (MFL) akan membantu membayar gaji pemain dan pegawai Sarawak United FC serta Melaka United FC yang tertunggak tahun lalu.

Ketua Pegawai Eksekutif MFL, Datuk Stuart Ramalingam berkata, dana tersebut diperoleh melalui sebahagian amaun hak penyiaran kelab tersebut dan akan terus disalurkan kepada pemain dan pegawai.

“Baru-baru ini, Lembaga Pengarah (MFL) meluluskan keputusan terbabit dan dana berkenaan akan diagihkan kepada pemain dan pegawai yang terjejas, namun bukannya kepada kelab.

“PFAM (Persatuan Pemain Bola Sepak Profesional Malaysia) sudah mengemukakan senarai pemain. Pada masa sama, kami mempunyai senarai jurulatih dan pada minggu ini dana itu akan diagihkan kepada mereka,” katanya.

Namun, Stuart tidak mendedahkan amaun tersebut, sebaliknya beliau memberitahu, dana itu sedikit sebanyak dapat meringankan beban yang ditanggung pemain dan pegawai terlibat.

“Dana terbabit adalah wang geran yang ditahan MFL dalam tempoh ditetapkan. Jika ditanya sama ada dapat menyelesaikan keseluruhan tunggakan gaji, sudah pastinya tidak boleh, harap isu ini dapat diselesaikan segera,” ujarnya.

Sebelum ini, Sarawak United dan Melaka United dilaporkan belum melunaskan gaji tertunggak tahun lalu kepada pegawai dan pemain masing-masing.

Situasi yang berlaku itu mendapat perhatian beberapa pihak termasuk Persatuan Bola Sepak Malaysia (FAM) dan Persatuan Jurulatih Bola Sepak Malaysia (PJBM).

Untuk rekod, MFL memotong dana hak penyiaran Sarawak United sebanyak RM100,000 tahun lalu untuk disalurkan kepada pemain dan pegawai pasukan itu yang berdepan masalah tunggakan gaji. – Sinar Harian

Author

Media Variasi

View all posts

View all posts


Kabinet dibentuk segera selepas ambil pandangan semua parti kerajaan – PM

PETALING JAYA: Pembentukan Kabinet kerajaan perpaduan akan dibuat secepat mungkin selepas mengambil kira pandangan daripada semua parti dalam kerajaan, kata Perdana Menteri, Datuk Seri Anwar Ibrahim.

Beliau berkata, perkara itu harus diteliti memandangkan saiz Kabinet dalam kerajaan perpaduan akan dikecilkan.

“Seperti mana saya sebut, tidak seperti biasa, kerajaan perpaduan ini melibatkan lapan parti.

“Kalau dulu (kerajaan terdahulu) masuk (lantik) 50, 60 (ahli Kabinet) okay saja…tak cukup lagi, (lantik pula) duta dan penasihat khas. Saya tidak sanggup buat begitu,” katanya.

Beliau berkata demikian kepada pemberita selepas mempengerusikan Mesyuarat Majlis Presiden Pakatan Harapan (PH) di Ibu Pejabat PKR, di sini hari ini.

Mengenai kemungkinan Pengerusi Barisan Nasional (BN) Datuk Seri Dr Ahmad Zahid Hamidi akan menganggotai Kabinet, Anwar berkata: “Pandangan semua kita ambil kira dalam perbincangan, tetapi kita tahu dari segi undang undang, hanya setelah ada hukuman (apabila terbukti bersalah oleh mahkamah)… yang lain (tidak bersalah) itu kita boleh pertimbangkan,” katanya.

Mesyuarat itu adalah yang pertama selepas Anwar dilantik sebagai Perdana Menteri ke-10, yang antara lain membincangkan perkembangan parti dalam PH pasca Pilihan Raya Umum ke-15 (PRU15).

Antara pemimpin utama PH yang hadir Timbalan Presiden PKR Rafizi Ramli, Setiausaha Agung DAP Anthony Loke, Presiden Amanah Mohamad Sabu selain Presiden MUDA Syed Saddiq Syed Abdul Rahman dan wakil Pertubuhan Progresif Kinabalu Bersatu (UPKO).

Selain itu, Anwar menegaskan usul Undi Percaya terhadapnya tetap akan dibentangkan pada sidang Dewan Rakyat pada 19 Dis ini, walaupun terdapat pemimpin PH berpandangan usul itu tidak perlu dibentangkan kerana tidak timbul isu keabsahan Anwar sebagai Perdana Menteri.

Sementara itu, beliau berkata mesyuarat hari ini antara lain membincangkan mengenai perkembangan semasa parti selepas berhadapan PRU15, selain berkongsi hasil pertemuan khas beliau bersama Sultan Brunei Sultan Hassanal Bolkiah di Seri Perdana, Putrajaya hari ini.

Sementara itu, Pengarah Komunikasi Pakatan Harapan (PH), Ahmad Fahmi Mohamed Fadzil berkata, mesyuarat itu turut membincangkan soal kos sara hidup, selain isu risiko banjir susulan amaran hujan berterusan yang dikeluarkan Jabatan Meteorologi (MetMalaysia).

Selain itu katanya Perdana Menteri juga memaklumkan bahawa polis diarah mengambil tindakan tegas terhadap mana-mana pihak yang menyebarkan fitnah mengenai beliau.

“Anwar tidak berhasrat untuk mengambil tindakan terhadap kritikan awam terhadapnya seperti memakai capal (ketika memulakan tugas di Pejabat Perdana Menteri), tapi we draw the line terhadap elemen-elemen fitnah, seperti tuduhan Anwar ejen Israel dan sebagainya… beliau (Perdana Menteri) telah meminta polis ambil tindakan,” katanya.

Anwar Ibrahim mengangkat sumpah sebagai Perdana Menteri pada Khamis lepas dan memimpin kerajaan perpaduan yang dianggotai PH yang mempunyai 82 kerusi, diikuti BN (30), Gabungan Parti Sarawak (23), dan Gabungan Rakyat Sabah (enam) serta parti-parti lain. – BERNAMA


Kerusi keselamatan kanak-kanak tingkat keselamatan di musim perayaan – MIROS

Institut Penyelidikan Keselamatan Jalan Raya Malaysia (MIROS) menerusi satu kenyataan pada Jumaat berkata, ibu bapa perlu menggunakan CRS agar kadar kemalangan dan nahas jalan raya yang melibatkan kanak-kanak dapat dikurangkan.

“Ketika ini terdapat satu program yang masih dijalankan iaitu Subsidi Pembelian Kerusi Keselamatan Kanak-Kanak Keluarga Malaysia (MyCRS) yang bertujuan untuk membantu golongan B40 memiliki CRS pada harga mampu milik.

Sehingga kini jumlah penerima yang layak untuk menerima subsidi di bawah Program MyCRS ini adalah sebanyak 256,202 daripada 473,346 pemohon iaitu melebihi 36 peratus daripada sasaran asal jumlah penerima subsidi, iaitu sebanyak 188,000 penerima,” menurut kenyataan itu.

MIROS turut mengatakan bahawa bagi permohonan yang berjaya akan dilanjutkan tempoh sah subsidi pembelian kepada tiga bulan dari tarikh semakan dan mereka perlu untuk mengambil kesempatan ini dengan membeli CRS dari 259 wakil penjual bertauliah di seluruh Malaysia.

Menurut MIROS, ia juga menjalankan Program Jelajah Subsidi MyCRS bagi meningkatkan pembelian MyCRS yang disubsidi seterusnya meningkatkan kesedaran ibu bapa tentang pentingnya penggunaan CRS.

MIROS berkata program yang bermula bulan ini dilaksanakan di klinik-klinik kesihatan serta lokasi terpilih lain di beberapa negeri di Semenanjung Malaysia.

Melalui program ini MIROS akan membantu orang awam yang berkelayakan untuk mendaftar dan mendapatkan kelulusan permohonan subsidi dengan segera dan pengunjung yang hadir ke lokasi program juga berpeluang untuk mendapat baucar diskaun tambahan.

Maklumat lanjut berkenaan tarikh Program Jelajah Subsidi MyCRS akan dimaklumkan dari semasa ke semasa di media sosial dan rasmi MIROS. – BERNAMA


PM ucap takziah atas kemangkatan Ratu Elizabeth II

KUALA LUMPUR: Perdana Menteri Datuk Seri Ismail Sabri Yaakob mewakili seluruh Keluarga Malaysia menzahirkan ucapan takziah dan rasa sedih kepada seluruh kerabat Diraja, kerajaan dan rakyat United Kingdom atas kemangkatan Ratu Elizabeth II.

Beliau berkata baginda yang juga Raja Britain paling lama menduduki takhta, terkenal dengan sifat dedikasi dalam menjaga kebajikan rakyatnya.

Menerusi catatan di Facebooknya, perdana menteri berkata jasa baginda mengekalkan hubungan baik United Kingdom dan negara-negara seluruh dunia termasuk Malaysia sentiasa diingati dan dihargai.

“Saya berharap keluarga Diraja baginda dan rakyat terus tabah menghadapi dugaan ini,” katanya.

Sementara itu, menerusi ciapan di Twitternya, Ismail Sabri menyifatkan kemangkatan baginda, benar-benar suatu kehilangan yang amat besar kepada negara Komanwel dan dunia.

Istana Buckingham pada Khamis mengumumkan Ratu Elizabeth II, mangkat pada usia 96 tahun. – BERNAMA


Lepaskan jawatan Pengerusi BN, beri ruang parti reset

KUALA LUMPUR: Selepas kepimpinan UMNO, Ketua Wanita MIC Kebangsaan pula mendesak Datuk Seri Ahmad Zahid Hamidi melepaskan jawatan sebagai Pengerusi Barisan Nasional (BN).

Datuk Mohana Muniandy berkata, Ahmad Zahid perlu berbuat demikian berikutan keputusan yang mengecewakan menimpa komponen itu berikutan kekalahan teruk pada Pilihan Raya Umum ke-15 (PRU15) semalam.

Katanya, desakan itu juga bagi memberi semula ruang BN untuk bangkit semula (reset) mulai sekarang.

“Datuk Seri Ahmad Zahid Hamidi perlu berjiwa besar dan melepaskan jawatan beliau sebagai Pengerusi BN dan Presiden UMNO.

“Jalan terbaik ketika saat getir ini adalah usaha memulih dan memperbaiki komponen BN dan ianya perlu bermula sekarang.

“Anggaplah ini satu pengajaran buat kita semua. Peletakan jawatan ini juga untuk memberi laluan kepada pimpinan lain yang mampu membawa perubahan jika tidak mahu berdepan dengan penolakan lebih teruk pada masa hadapan.

“Saya mohon sangat dari lubuk hati saya, dengan penuh rasa hormat supaya Pengerusi BN untuk meletak jawatan. Inilah yang juga dilakukan oleh Datuk Seri Najib Razak telah berjiwa besar dengan meletak jawatan sebagai Presiden pada 2018,” katanya.

Tegas Mohana lagi, Ahmad Zahid perlu mengambil tanggungjawab penuh kerana bertindak menukar 10 calon BN yang mempunyai kekuatan undi putih sehingga menyebabkan kekalahan begitu teruk semalam.

“Tindakan ini juga telah menyebabkan kita kalah dengan begitu teruk walhal calon-calon ini merupakan antara yang mampu memberikan kita kemenangan pada PRU15 ini.

“Rata-rata kekecewaan akar umbi dan umbi dengan tindakan Presiden itu sehingga memboikot dan tidak bersemangat membawa kemenangan untuk BN.

“Tempias itu turut dirasai oleh calon-calon lain kerana jentera tidak dapat bekerja dengan semangat tinggi untuk membawa kemenangan buat BN. Suka atau tidak, ini adalah realiti dan kebenaran pahit,” tegasnya.

Semalam menyaksikan BN sekali lagi gagal memenangi hati rakyat apabila gagal memperoleh majoriti mudah apabila hanya memenangi 30 kerusi Parlimen seluruh negara.

Author

Tun Puteh Wanti

View all posts

View all posts


Bonnie pecah rekod dunia lagi

PETALING JAYA: Pemenang pingat emas Sukan Paralimpik Tokyo 2020, Bonnie Bunyau Gustin bukan sahaja gah mempertahan kejuaraan Powerlifting Dunia, malah memecah rekod dunia acara 72 kilogram (kg) di Dubai, Emiriah Arab Bersatu (UAE) semalam.

Bonnie, 24, melakukan angkatan 231kg, jauh meninggalkan pencabar lain untuk mendominasi kategori bawah 72kg.

Pingat perak milik peserta Itali, Donato Telesca yang melakukan angkatan sebanyak 203kg, sementara peserta Uzbekistan, Bekzod Jamilov meraih pingat gangsa dengan angkatan sebanyak 200kg.

Lebih manis, dia berjaya memperbaharui rekod dunia miliknya sebelum ini iaitu 230kg yang dilakar ketika Piala Dunia Powerlifting Fazza Dubai pada Jun 2021.

Ini gelaran juara dunianya yang ketiga selepas menang buat kali pertama pada 2019 di Kazakhstan dalam acara bawah 65kg, disusuli 2021 di Georgia yang menyaksikan dia beralih ke kategori bawah 72kg.

“Saya gembira apabila dapat mengekalkan status sebagai juara dunia dan lebih baik lagi apabila mencipta rekod dunia baharu di kejohanan ini,” jelas Bonnie. – UTUSAN

Authors

Media Variasi

View all posts

Diyana Rahip

View all posts

View all posts

View all posts


Polis sedang kesan empat lelaki pukul gelandangan

SHAH ALAM: Polis sedang mengesan empat lelaki disyaki warga tempatan yang bertindak memukul seorang individu dipercayai gelandangan di kawasan bawah jambatan sekitar Pelabuhan Klang, dekat sini, baru-baru ini.

Ketua Polis Daerah Klang Selatan, ACP Cha Hoong Fong berkata, ia berikutan pihaknya menerima laporan daripada seorang wanita pada 12.02 tengah malam tadi yang melihat video berdurasi 24 saat di laman sosial Instagram sehari sebelumnya, memaparkan sekumpulan individu memukul lelaki gelandangan menggunakan pemukul besbol jenis besi.

Susulan itu, beliau berkata Bahagian Siasatan Jenayah, Ibu Pejabat Polis Daerah (IPD) Klang Selatan membuka kertas siasatan di bawah Seksyen 325 Kanun Keseksaan kerana mendatangkan kecederaan menggunakan senjata.

“Polis kini sedang berusaha mengesan mangsa bagi mengetahui kejadian sebenar,” katanya menerusi kenyataan.

Menurutnya orang ramai yang mempunyai maklumat berkaitan kes tersebut diminta menyalurkannya kepada IPD Klang Selatan di talian 03-33762222 atau mana-mana balai polis berhampiran. – BERNAMA


TPM ke Kelantan untuk misi banjir – Kor Ming

PUTRAJAYA: Timbalan Perdana Menteri, Datuk Seri Dr Ahmad Zahid Hamidi dijangka ke Kelantan bagi misi program bantuan cegah banjir dan keperluan rakyat, esok.

Turut dijangka mengiringi misi itu Menteri Dalam Negeri, Datuk Seri Saifuddin Nasution Ismail.

Perkara itu disahkan oleh Menteri Pembangunan Kerajaan Tempatan, Nga Kor Ming.

“Kabinet sudah memutuskan, Kementerian Kemajuan Desa dan Wilayah (KKDW) di bawah kendalian Timbalan Perdana Menteri, Datuk Seri Ahmad Zahid yang juga sedang bekerja sepenuhnya untuk kesiapsiagaan berdepan banjir kilat yang saya harap tidaklah, mungkin melanda.

“Beliau akan pergi Kelantan bersama Menteri yang bertanggungjawab (Saifuddin Nasution) dengan NADMA (Agensi Pengurusan Bencana Negara).

“Untuk cegah banjir, untuk membantu rakyat bersiap sedia. Jangan fikir bukan-bukan,” katanya pada sidang media ketika diminta mengulas kunjungan Ahmad Zahid ke Kelantan untuk program cegah banjir.

Terdahulu, Kor Ming menyampaikan taklimat kesiapsiagaan pasukan Jabatan Bomba dan Penyelamat Malaysia (JBPM) menghadapi cabaran angin Monsun Timur Laut dengan kebarangkalian banjir yang mungkin berlaku pada bila-bila masa di seluruh negara, di Ibu Pejabat JBPM, di sini, hari ini.

Katanya, dengan kekuatan anggota JBPM seramai 14,986 pegawai sudah melakukan persediaan perkhidmatan kebombaan dan penyelamatan bagi menghadapi Monsun Timur Laut, berdasarkan pengalaman peristiwa banjir yang melanda negara tahun lalu.

“Langkah ini termasuk dengan mengerahkan kekuatan dan keanggotaan pegawai bomba
terdiri daripada 12,857 pegawai sepenuh masa dan 2,111 pegawai bomba bantuan.

“JBPM juga telah mengenalpasti sebanyak 5,325 kawasan termasuk 4,795 lokasi banjir, 186 lokasi kepala air, dan 254 lokasi cerun kritikal,” katanya.

Katanya lagi, selain penubuhan Pasukan Gerak Khas MTL Red Team yang dilancarkan pada 28 Oktober lalu, JBPM juga mewujudkan (Regional Forward Base) yang sebelum ini
ditempatkan di tiga lokasi iaitu di Akademi Bomba dan Penyelamat Malaysia (ABPM)
Wilayah Timur, Terengganu untuk respons di kawasan Wilayah Timur; Balai Bomba dan
Penyelamat (BBP) Perda, Pulau Pinang (Wilayah Utara); dan BBP Ayer Hitam, Johor (Wilayah Selatan).

“Dari segi kekuatan logistik darat dan air, kesiapsiagaan ini melibatkan kenderaan angkut
ringan sebanyak 584 unit, kenderaan angkut berat 140 unit dan kenderaan marin 487 unit
termasuk 62 bot pelbagai jenis sumbangan syarikat, NGO serta orang perseorangan
dengan jumlah keseluruhan sebanyak 1,211 unit,” katanya.

Dalam pada itu, katanya, arahan pembekuan cuti secara total telah dikeluarkan pada 4 November hingga 30 November 2022.

“Bagi bulan Disember bermula 1 Disember 2022 sehingga 15 Januari 2023 pula hanya 20% daripada keseluruhan pegawai dan anggota dibenarkan bercuti sehingga data yang direkodkan menunjukkan trend penurunan dan keadaan kembali terkawal,” katanya.

Author

Tun Puteh Wanti

View all posts

View all posts


Saya bertanggungjawab sepenuhnya, bukan salah pemain – Pan Gon

PATHUM THANI (Thailand): Ketua jurulatih kebangsaan, Kim Pan Gon memohon maaf kepada seluruh rakyat Malaysia kerana gagal membawa Harimau Malaya ke final Piala Persekutuan Bolasepak ASEAN (AFF) 2022.

Hajat Malaysia tersekat selepas dijinakkan Thailand 3-0 pada aksi separuh akhir kedua di Stadium Thammasat di sini, malam tadi.

Jurulatih dari Korea Selatan itu memohon maaf kerana tidak dapat memberikan kegembiraan kepada peminat bola sepak negara dan meminta semua pihak tidak menyalahkan pemain atas kekalahan tersebut.

Katanya, jika ada masalah yang membawa kepada kekalahan pasukan negara, ia perlu ditujukan kepadanya sebagai individu yang bertanggungjawab sepenuhnya.

“Saya tiada rungutan dan kekesalan, apa yang pemain saya lakukan malam ini – mereka berlari bermati-matian, mereka mengikut arahan saya, mereka berjuang sehingga tamat.

“Semua yang berkaitan adalah keputusan saya (kerana) semua taktikal, barisan pemain dan strategi adalah penentuan saya, bukan pemain. Anda boleh salahkan saya dan anda boleh menyerang saya (tetapi) bukan pemain,” katanya pada sidang media pasca perlawanan.

Kemenangan tersebut membolehkan Thailand mara ke final dengan agregat 3-1 dan akan bertemu Vietnam di Hanoi, Jumaat ini dan final kedua di gelanggang sendiri, Isnin depan.

Sementara itu, ketua jurulatih Thailand, Alexandre Polking merumuskan dua perlawanan separuh akhir yang dilalui Gajah Perang untuk mara ke final sebagai menakjubkan.

“Dua perlawanan separuh akhir yang hebat tetapi saya percaya perlawanan di Malaysia adalah lebih baik untuk kami berbanding hari ini. Secara keseluruhan, dua perlawanan ini lebih baik daripada peringkat kumpulan.

“Kami mendapat gol yang kami perlukan tetapi ia adalah perlawanan yang sukar terutama pada separuh masa pertama. Tetapi mereka tidak dapat mencipta peluang kerana kami bertahan dengan baik.

“Kami tahu kami tidak boleh membiarkan skuad lawan menjaringkan gol di sini,” kata jurulatih berusia 46 tahun itu.

Kemenangan malam ini menamatkan rekod tanpa kemenangan Thailand menentang Malaysia selepas enam perlawanan sejak 2018.

Thailand merupakan pasukan paling berjaya dalam kempen Piala AFF sejak acara sulung pada 1996 selepas muncul juara enam kali  dalam sembilan edisi akhir sebelum ini. –  BERNAMA


Tindakan gantung pengadil, langkah proaktif FAM

Ketua Pegawai Eksekutif Liga Bolasepak Malaysia (MFL), Stuart Ramalingam berkata, langkah tersebut bertepatan dengan usahanya bersama FAM bagi memastikan pengadil dilantik di bawah badan induk sukan itu sentiasa mempamerkan kredibiliti dan kesempurnaan seperti dikehendaki komuniti bola sepak negara.

“Kadang-kadang kesian juga bila berlakunya pemain yang terlepas sepakan penalti dia dapat peluang kedua dalam perlawanan seterusnya tetapi pengadil tidak boleh berlaku mana-mana kesilapan.

“Pengumuman mengenai tindakan FAM memberi penggantungan (serta-merta) kepada seorang pengadil adalah langkah proaktif dikeluarkan sebelum apa-apa laporan atau aduan daripada pasukan. Saya rasa itu satu tindakan amat baik untuk pastikan komuniti bola sepak tempatan lihat sendiri tindakan diambil FAM,” katanya kepada pemberita selepas majlis menandatangani minyak masak tempatan keluaran Sime Darby Oils (SDO), ALIF selaku penaja Liga Malaysia (Liga M) musim ini.

Stuart mengulas mengenai pengadil Zulkarnain Zakaria ketika mengadili aksi Sabah FC yang mencatatkan kemenangan 5-2 ke atas Penang FC di Stadium Likas, Kota Kinabalu pada Jumaat lepas.

Nama Zulkarnain menjadi tumpuan selepas didapati terkhilaf dalam mengintepretasi dua situasi pemberian sepakan penalti kepada Sabah, pada minit ke-41 dan masa tambahan (90+9).

Sementara itu, mengenai tawaran Kementerian Belia dan Sukan (KBS) bagi membantu kelab bola sepak menukar rumput di stadium masing-masing, Stuart berharap supaya ia disambut baik pihak-pihak berkaitan selain mengambil kira kepentingan keselamatan pemain dan kualiti permainan lebih baik boleh dipamerkan dalam mengharungi perlawanan Liga M.

“Kami harap Liga M boleh melihat pengubahsuaian rumput di peringkat tempatan bukan sahaja sebab ‘zeon zoysia’ adalah lebih baik daripada rumput lembu tapi lapisan tanah bawah dan sistem perparitan yang mungkin sudah capai satu tempoh yang lama di sesebuah stadium perlu dilakukan,” katanya. – BERNAMA


YouTuber China ‘DIY’ iPhone jadi peranti boleh lipat

CYBERJAYA: Mungkin sebelum ini wujud desas-desus mengatakan pihak Apple dalam usaha menghasilkan prototaip iPhone boleh lipat namun sehingga kini masih belum ketahui perkembangannya.

Namun, siapa sangka seorang YouTuber di China telah menghasilkan iPhone boleh lipat menggunakan gabungan komponen dalaman iPhone bersama kerangka boleh lipat Motorola Razr.

Proses inovasi itu boleh dilihat menerusi video yang dimuat naik oleh Technological Aesthetics (科技美学)di laman YouTube rasminya.

Dalam video berkenaan, dipaparkan proses yang dilalui untuk menanggalkan komponen pada kedua-dua peranti sehingga menjadi sebuah peranti boleh lipat.

Kesemua komponen dalaman iPhone X telah dialih keluar dan digabungkan semula untuk dimuatkan di dalam kerangka Motorola Razr.

Meskipun panduan memfokuskan kepada iPhone X, beberapa komponen model iPhone yang lain juga turut digunakan dalam penghasilan iPhone boleh lipat tersebut.

Peranti boleh lipat itu diberi nama “iPhone V” dan kekal berfungsi menggunakan sistem iOS serta paparan yang boleh dilipat kepada dua, lapor portal teknologi, Wiser.

Anda boleh menonton video proses DIY peranti itu di sini, https://youtu.be/k1DxL-vyjfs

Author

Diyana Rahip

View all posts

View all posts


Polis cari pemandu Nissan Almera

KUALA LUMPUR: Polis mencari pemandu kereta Nissan Almera yang disyaki melanggar lari penunggang motosikal sebelum dikejar penunggang lain di sepanjang Jalan Gombak, di sini, Rabu lalu.

Timbalan Ketua Jabatan Siasatan dan Penguatkuasaan Trafik (JSPT) Kuala Lumpur Superintendan Zulkafli Che Lah berkata, setakat ini pemandu terbabit belum tampil membuat laporan.

“Mangsa terbabit kemalangan dengan suspek sudah membuat laporan polis.

“Kita (polis) sedang giat mengesan pemandu itu yang dipercayai sudah melarikan diri,” katanya ketika dihubungi Harian Metro.

Terdahulu, media melaporkan, pemandu kereta jenis Nissan Almera dikejar sepanjang Jalan Gombak dari arah Taman Sri Gombak menghala ke Sentul Point, di sini, apabila cabut lari selepas langgar motosikal.

Kejadian itu tular selepas satu video berdurasi dua minit 19 saat dimuat naik di satu halaman media sosial X yang memaparkan pemandu terbabit memandu secara melulu sebelum berhenti di tengah jalan.

Menurut ciapan pemilik akaun, sebelum kejadian sekumpulan remaja bertindak melarikan diri menaiki kereta terbabit selepas dikatakan tidak membayar pesanan cendol.

Author

Media Variasi

View all posts

View all posts


Yayasan Budimas lancar perpustakaan ke-10

KARAK: Perpustakaan Kanak-kanak Toys “R” US dan Budimas yang dibina di Kampung Orang Asli Chinta Manis sebagai pusat pendidikan penduduk setempat serta pusat utama pendidikan khas bagi kanak-kanak Orang Asli setempat telah dirasmikan pada 13 Disember lalu.

Perpustakaan ini merupakan perpustakaan kesepuluh yang dibuka oleh Yayasan Kebajikan Budimas (Budimas) dan yang pertama oleh Budimas di Pahang.

Perpustakaan yang dibuka di bawah program Tabung Amal Pendidikan Budimas (BECF) itu dianggarkan akan memanfaatkan Kampung Orang Asli Chinta Manis dengan jumlah penduduk seramai 270 orang dan 80 kanak-kanak.

Pengurus Kewangan dan Pentadbiran Budimas, Jacqueline Wong berkata, program BECF ini berfungsi sebagai pusat pendidikan untuk anak-anak yang kurang bernasib baik dan memberikan pendedahan pembelajaran bagi memupuk semangat dan minat pelajar di kalangan mereka.

Menurutnya, di samping dilengkapi dengan buku-buku bersesuaian, perpustakaan itu juga akan menjadi tempat bagi pihak perpustakaan mengadakan aktiviti-aktiviti pembelajaran seperti bahasa Inggeris, Matematik, kelas seni dan kelas kejuruteraan buat kanak-kanak di Kampung Orang Asli Chinta Manis.

“Melalui program ini, kami berharap ia dapat memberikan peluang pendidikan kepada kanak-kanak yang kurang bernasib baik di Malaysia dengan menyediakan kemudahan pendidikan seperti perpustakaan ini di perkampungan luar bandar di seluruh Malaysia,” katanya dalam ucapan perasmian pelancaran perpustakaan itu.

Perpustakaan Kanak-kanak Toys “R” US dan Budimas itu juga boleh digunakan untuk pembelajaran seharian mereka untuk memberi penekanan kepada kepentingan pendidikan mereka.

Jacqueline dalam ucapan sama turut menyampaikan penghargaan Budimas kepada pihak Toys “R” US yang bersama-sama mengumpulkan dana pembangunan dan pihak Jabatan Kemajuan Orang Asli (JAKOA Pahang) yang memberikan kerjasama terhadap penubuhan perpustakaan tersebut.

Pegawai JAKOA Pahang, Zali Rami berkata, beliau mengharapkan kerjasama daripada masyarakat orang asli setempat, pihak Budimas dan Toys “R” US ini akan berterusan di kampung-kampung lain.

Beliau mewakili masyarakat orang asli berasa berbesar hati menerima sumbangan ini dan berharap penduduk Kampung Chinta Manis akan menggunakan kemudahan yang disediakan itu sebaik mungkin.

“Jadi gunakanlah sebaik-baiknya, mohon juga kerjasama daripada ibu bapa, jawatankuasa kampung untuk menguar-uarkannya kepada anak-anak seperti untuk membuat kerja rumah, gunakanlah sebaik-baik mungkin.

“Sebagai orang asli, saya mewakili masyarakat, saya ingin mengucapkan ribuan terima kasih yang tidak terhingga kepada pasukan Budimas dan juga Toys “R” US.

“Semoga kebaikan yang tuan-tuan, puan-puan lakukan hari ini, hanya Tuhan sahaja yang membalasnya,” ujar Zali sambil berpesan kepada penduduk untuk menjaga perpustakaan itu, kerana perpustakaan itu adalah untuk jangka masa yang panjang.

Untuk rekod, Budimas merupakan pertubuhan yang ditubuhkan bagi menyediakan bimbingan dan pembiayaan dalam menyokong kebajikan dan kesejahteraan anak yatim dan kanak-kanak kurang bernasib baik di Malaysia.

Budimas kini menyokong 43 rumah kebajikan di seluruh semenanjung Malaysia di bawah Tabung Amal Rumah Budimas (BHCF); telah membina perpustakaan untuk kanak-kanak dalam Komuniti Orang Asli dan kini telah mengendalikan 10 daripada perpustakaan tersebut melalui BECF; serta menyediakan sarapan pagi kepada kanak-kanak golongan kurang berkemampuan yang meliputi 150 sekolah di seluruh Malaysia melalui Tabung Amal Makanan Budimas (BFCF).

Author

Faridah Amiratul

View all posts

View all posts


Oyen ‘demok’ buat hal! Abang Bomba selamatkan kucing merajuk di tingkat 7

CYBERJAYA: Keletah si bulus yang terkadang lucu tanpa sebab, sememangnya menjadi perhatian orang ramai.

Namun, di sebalik kecomelan seekor kucing itu, masih ada segelintir yang ‘nakal’ hingga menjejaskan keselamatan.

Baru-baru ini, seekor kucing berbadan montel berwarna jingga, menjadi tumpuan apabila terpaksa diselamatkan oleh pihak bomba dek kerana tersangkut di luar beranda tingkat tujuh di sebuah kawasan perumahan.

Perkara itu dikongsikan oleh Jabatan Bomba dan Penyelamat Malaysia (JBPM) Sri Hartamas menerusi hantaran di Facebook rasminya.

“Terima panggilan khidmat khas misi menyelamat cik oyen di tingkat 7.

“Boleh pulak dia buat muka tak bersalah tengok kamera.. Oyen2,” tulisnya pada Selasa.

Menjengah di ruangan komen, rata-rata netizen berseloroh mengatakan kucing berkenaan merajuk dengan tuannya dan mahu lari rumah.

Ada juga yang beranggapan kesemua kucing berwarna jingga yang popular dengan gelaran ‘Oyen’ sememangnya ‘troublemaker’ kerana ada saja perangai yang pelik dilakukan mereka untuk meraih perhatian umum.

Author

Diyana Rahip

View all posts

View all posts


Budak lelaki 7 tahun maut tertusuk kaca di dada

SHAH ALAM: Seorang kanak-kanak lelaki berusia tujuh tahun maut selepas tertusuk serpihan kaca di bahagian dada ketika bermain di rumahnya di Kampung Bukit Changgang, Banting semalam.

Ketua Polis Daerah Kuala Langat Superintenden Ahmad Ridhwan Mohd Nor @ Saleh berkata kejadian berlaku ketika mangsa sedang bermain sendirian pada kira-kira 4 petang.

“Semasa kejadian berlaku, ibu bapa mangsa turut berada di dalam rumah, mereka mendakwa kanak-kanak itu melompat di atas sofa rumahnya sebelum jatuh di atas meja kaca yang berada di hadapan sofa.

“Kejadian tersebut mengakibatkan dada mangsa terkena serpihan kaca. Mangsa telah dikejarkan ke klinik berhampiran sebelum dibawa ke Hospital Banting dan disahkan meninggal dunia ketika menerima rawatan kecemasan,” menurutnya dalam kenyataan hari ini.

Beliau berkata bedah siasat akan dilakukan bagi mengetahui punca kematian mangsa dan kes disiasat mengikut Seksyen 31(1)(a) Akta Kanak-Kanak 2001. – BERNAMA


Semat semangat juang pahlawan, cinta pada negara – PM

KUALA LUMPUR: Perdana Menteri Datuk Seri Ismail Sabri Yaakob hari ini mengajak Keluarga Malaysia untuk menyemat semangat juang pahlawan dan cinta kepada negara sempena sambutan Hari Pahlawan tahun ini.

Menerusi catatan di laman Facebook, beliau mengingatkan rakyat negara ini tentang perjuangan dan pengorbanan yang dicurahkan barisan pahlawan dalam mempertahankan kedaulatan tanah air.

“Tanggal 31 Julai, negara kita menyambut Hari Pahlawan bagi memperingati perajurit negara dan mengenang jasa semua pasukan keselamatan tidak kira tentera atau polis sebelum dan selepas Malaysia merdeka.

“Perjuangan mereka begitu besar sehingga sanggup mengorbankan nyawa ke titisan darah terakhir bagi tanah air yang tercinta. Selamat menyambut Hari Pahlawan 2022,” katanya. – BERNAMA


Sultan Ibrahim gerakkan tiga ‘air boat’ miliknya bantu misi banjir

JOHOR BAHRU: Sultan Johor Sultan Ibrahim Almarhum Sultan Iskandar berkenan menggerakkan tiga aset milik baginda iaitu ‘air boat’ berkuasa tinggi bagi operasi menyelamat, memindahkan serta membantu mangsa yang terjejas banjir di negeri ini.

Menerusi satu hantaran di Facebook rasmi Sultan Johor, ‘air boat’ berkenaan yang dikemudi oleh Tunku Putera Johor Tunku Abu Bakar Al-Haj Sultan Ibrahim memulakan perjalanan dari Jeti Gersik, Muar menuju ke lokasi pertama iaitu pusat pemindahan sementara (PPS) Sekolah Kebangsaan (SK) Gombang yang menempatkan 47 keluarga, hari ini.

Tunku Abu Bakar kemudiannya ke lokasi kedua iaitu Jeti Galeri Darurat Bukit Kepong sebelum berkenan menyampaikan bantuan makanan di PPS SK Bukit Kepong yang menempatkan 42 keluarga, selain turut meluangkan masa meninjau keadaan lokasi yang terjejas banjir sepanjang perjalanan, meskipun dalam keadaan hujan.

Turut serta, Datuk Perdana Dalam Kolonel (Bersara) Datuk Mohamed Perang Musa; Pegawai Daerah Muar Hasrin Kamal Hashim; dan Pemangku Pengarah Jabatan Bomba dan Penyelamat Malaysia negeri, Penolong Pesuruhjaya Bomba Mohd Rizal Buang.

Semalam, ‘air boat’ berkenaan yang juga dikemudi oleh Tunku Abu Bakar turut digunakan dalam penghantaran makanan ke Kampung Orang Asli Pucur, Kahang di Kluang selepas penempatan mereka dinaiki air.

Perjalanan itu mengambil masa hampir 40 minit dengan menyusuri Sungai Kahang dalam keadaan hujan lebat sebelum menyampaikan bantuan bekalan makanan kepada mangsa terlibat.

Setakat 8 malam tadi, jumlah mangsa banjir meningkat kepada 50,596 orang dengan daerah Batu Pahat menjadi daerah paling terjejas bencana dengan merekodkan 19,883 orang. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


EFL: United benam Villa 4-2, mara ke pusingan keempat

MANCHESTER UNITED berjaya melangsaikan misi balas dendam terhadap Aston Villa dalam aksi Piala Liga Inggeris (EFL) dengan kemenangan 4-2, di Old Trafford setelah tewas 3-1 dalam perlawanan Liga Perdana Inggeris (EPL) minggu lalu.

Ollie Watkins mengejutkan tuan rumah menerusi gol di awal separuh masa kedua dan United kembali menyamakan kedudukan hasil jaringan Anthony Martial.

United sekali lagi ketinggalan akibat jaringan sendiri oleh pertahanan, Diogo Dalot dan United memberi reaksi mengikat Villa dengan jaringan Marcus Rashford.

Dua gol menerusi Bruno Fernandes dan Scott McTominay melengkapkan kemenangan United sekaligus mara ke pusingan seterusnya.

United akan berkunjung je Fulham untuk perlawanan seterusnya dalam aksi Liga Perdana Inggeris pada Isnin depan.

Author

Mohamad Fitri Hazim Hazam

View all posts

View all posts


HTJ tubuh jawatankuasa siasat dakwaan pesakit tidak stabil discaj

SEREMBAN, 22 Mei (Bernama) — Hospital Tuanku Ja’afar (HTJ) di sini akan menubuhkan sebuah jawatankuasa bagi menyiasat isu membabitkan dakwaan yang mengatakan arahan dikeluarkan kepada pesakit yang masih tidak stabil untuk discaj dari wad hospital berkenaan, seperti yang tular di laman Facebook.

Pengarahnya, Datuk Dr Zaleha Md Noor berkata, jawatankuasa itu terdiri daripada pakar dan pegawai perubatan yang akan meneliti dakwaan berkenaan.

“HTJ memandang serius isu ini dan satu pertemuan dengan pengadu akan diadakan bagi mendapatkan gambaran yang lebih terperinci dan membincangkan mengenai aduan yang tular ini.

“Kami memohon mana-mana pihak untuk tidak membuat sebarang andaian terhadap mereka yang terlibat sepanjang proses siasatan ini dijalankan,” katanya dalam kenyataan di sini hari ini.

Hari ini, tular catatan menerusi Facebook seorang wanita yang meluahkan rasa kecewa kerana mendakwa suaminya diarahkan untuk discaj dari wad di HTJ walaupun masih berada dalam keadaan tidak stabil. – BERNAMA


Polis nafi Jho Low dikeluarkan daripada senarai notis merah Interpol

KUALA LUMPUR: Polis Diraja Malaysia (PDRM) menafikan dakwaan kononnya Ketua Polis Negara, Tan Sri Acryl Sani Abdullah Sani menyatakan bahawa ahli perniagaan dalam buruan, Low Taek Jho atau Jho Low dikeluarkan daripada senarai notis merah Polis Antarabangsa (INTERPOL) sebagai helah untuk individu terbabit kembali ke Malaysia.

Setiausaha Polis Malaysia, Datuk Noorsiah Mohd Saaduddin, berkata dakwaan yang dimuat naik di akaun Twitter @the borneoghost itu merupakan berita palsu yang tidak bertanggungjawab dengan tujuan untuk mewujudkan kegusaran masyarakat.

“Siasatan dijalankan oleh Unit Siasatan Jenayah Terkelas, Bahagian Pendakwaan / Undang-undang (D5), Jabatan Siasatan Jenayah Bukit Aman di bawah Seksyen 500 Kanun Keseksaan (fitnah) dan Seksyen 233 Akta Komunikasi dan Multimedia 1998 (penggunaan tidak wajar kemudahan rangkaian atau perkhidmatan rangkaian),” katanya dalam kenyataan malam ini.

Beliau turut menasihatkan masyarakat agar menjadi pengguna media sosial yang bijak dan tidak menyalahgunakan platform itu untuk menyebarkan berita tidak benar sehingga boleh menggugat ketenteraman dan keselamatan awam. – BERNAMA